АҚШНИНГ ЎЗБЕКИСТОНДАГИ ЭЛЧИСИ РАСМИЙ ТАШРИФНИ АНДИЖОНДАН БОШЛАДИ - AUZ.UZ\nАҚШНИНГ ЎЗБЕКИСТОНДАГИ ЭЛЧИСИ РАСМИЙ ТАШРИФНИ АНДИЖОНДАН БОШЛАДИ\n24 июль, чоршанба куни, Андижон вилояти ҳокими Шуҳратбек Абдураҳмонов Америка қўшма штатларининг Ўзбекистондаги фавқулодда ва муҳтор элчиси Дэниел Розенблюмни қабул қилди. Бу ҳақда auz.uz мухбири хабар бермоқда.\nЮқори даражада учрашув давомида вилоят раҳбари меҳмонга ташриф учун миннатдорчилигини билдириб, сўнгги йилларда президент Шавкат Мирзиёев бошчилигида олиб борилаётган ислоҳотлар, вилоятда амалга оширилаётган кенг кўламли ишлар ҳақида маълумот берди. Шунингдек, элчи жанобларини қизиқтирган саволларига жавоқ қайтарди.\n- Элчи сифатида иш бошлаган кунимдан бошлаб, шу икки ой мобайнида Тошкентдан ташқарига биринчи бор чиқишим. Илк ташрифим айнан Андижондан бошланаётганлиги бежизга эмас. Бундай дейишимнинг боиси, аввалга фаолиятим давомида Қирғизистоннинг Жалолобод ва Ош вилоятларида бир неча бор бўлганман ва вилоятингиз ҳақида яхшигина таърифларни эшитганман. Вокзалдан то ҳокимликкача шаҳар кўчаларига назар солар эканман, халқингизнинг “минг марта эшитгандан бир бора кўрган афзал” деган сўзларига яна бир бор амин бўлдим. Ўйлайманки, ҳамкорлигимиз бундан кейин ҳам давом этади, - деди элчи учрашувда.\nҚабул сўнггида вилоят раҳбари Дэниел Розенблюмни жорий йилнинг октябрь ойида Андижон шаҳрида ўтказилиши режалаштирилаётган “Open Andijan” бизнес форумига таклиф қилди.\nМаълумот учун, Дэниел Розенблюм АҚШнинг Ўзбекистондаги элчиси сифатида 2019 йил 9 май куни қасамёдга келтирилган. У 2014 йил июль ойидан 2018 йил июлига қадар Давлат департаментининг Жанубий ва Марказий Осиё Бюросида Давлат котиби ёрдамчисининг муовини лавозимида ишлаган. Унинг вазифаси доирасига Марказий Осиёдаги бешта давлат – Қозоғистон, Қирғизистон, Тожикистон, Туркманистон ва Ўзбекистон – билан АҚШ сиёсати ҳамда дипломатик алоқаларни бошқариш кирган. У Давлат департаментининг ушбу минтақадаги олтита дипломатик миссиясини қўллаб-қувватлаш, сиёсий ва дастурий устувор йўналишларни белгилашда иштирок этди ва тез-тез жамоатчилик вакили сифатида хизмат қилди. Ушбу лавозимнинг сўнгги йили давомида жаноб Розенблюм Бюронинг бутун минтақавий ва жамоатчилик дипломатиясига оид фаолиятини, шу жумладан, трансмиллий иқтисодий ва хавфсизлик масалаларини, таълим ва маданий алмашинувларни, шунингдек, Жанубий ва Марказий Осиёда оммавий ахборот воситалари билан мулоқот бўйича ишларни назорат қилди.\n2008-2014 йиллар давомида Розенблюм АҚШнинг Европа, Евроосиё ва Марказий Осиёга кўмак бериш бўйича мувофиқлаштирувчиси бўлиб, ҳар йили 1 миллиард АҚШ долларидан ортиқ бўлган ташқи ёрдам буджетларини стратегик ва самарали тақсимлаш ва сарфлашни таъминлашга масъул бўлган. У ва унинг жамоаси 30 дан ортиқ мамлакатда иш олиб бораётган ўнлаб АҚШ давлат идораларининг саъй-ҳаракатлари, жумладан иқтисодий ислоҳотларни қўллаб-қувватлаш, демократик институтлар ва қонун устуворлигини таъминлаш, хавфсизлик сектори муассасаларининг салоҳиятини ошириш ва инсонпарварлик ёрдами орқали инсонлар машаққатини енгиллаштириш каби фаолиятини мувофиқлаштирган. Бундан ташқари, жаноб Розенблюм бошқа халқаро донорлар, жумладан, Европа Иттифоқи ва кўп томонлама ривожланиш банклари билан ҳамкорлик қилишда АҚШнинг асосий вакили бўлиб хизмат қилган.\nЖаноб Розенблюм Йель университетида тарих фани бўйича бакалавр, Жон Ҳопкинс университетининг илғор халқаро тадқиқотлар факультетида советология ва халқаро иқтисод бўйича магистр унвонини олган.\nЭлчи жанобларининг Андижон бўйлаб ташрифи давом этмоқда.


Эркак юрагига йўл… — Dilkashradio.com\nАссалому алайкум меҳрибон бекалар. Турмуш қурган бўлсангиз, турмушингиз ҳақида қандай фикрда бўлманг, барибир бахтлисиз. Фарзандларингиз борми? Унда икки карра бахтлисиз. Шу бахтни тўкис қилиш учун ҳар кун байрам қилса арзийди. Бувиларимиз «Эркак юрагига йўл унинг ошқозони орқали боради», — деб жуда тўғри айтишган. Ҳар бир эркак оила қурар экан, бўлажак турмуш ўртоғи муҳаббат ва тушуниш, ширинсуҳанлик ва илиқлик каби хислатларга эга бўлишини ҳамда ош, бешбармоқ, манти, қозон-кабоб каби пиширилиши деярли мушкул, шунингдек мазали таомларни қийинчиликларсиз уддалай олишини исташади. Бу эр-хотин бахтли бўлишининг энг асосий томони эмас, бироқ бу ҳам оилангиз тинч-ҳотиржам бўлишига ёрдам беради.\nЮқорида айтиб ўтган таомларимизни ҳозирги аёллар пишира оладими? Агар ишбилармон аёл уддабурон бўлса, эплайди. Чиндан ҳам эркак юрагига йўл ошқозони орқали ўтадими ёки улар шунчаки мазали таомлар тайёланадиган жойларни хуш кўришадими? Баъзи ишбилармон аёллар ишдан толиқиб келгач, таом тайёрлашни исташмайди. Бу нотўғри. Агар севимли ёрингизни мазали таомлар билан хурсанд қилмоқчи бўлсангиз, бир-икки кун олдин пиширмоқчи бўлган таомингизнинг масаллиғини тайёр қилиб қўйинг. Ишга кетишдан олдин тайёр масаллиқлардан ярим тайёр таом ҳолига келтиринг. Ишдан келгач эса ярим тайёр бўлган таомни охирига етказинг. Мана шунда ҳаммаси жойида бўлади. Муҳими пиширмоқчи бўлган таомингизнинг ҳамма масаллиқлари тайёр бўлсин.\nБир қарашда биз учун қийин кўринган ишлар бажарилганда осон бўлиб туюлади. Ўзингиз ёки ёрингиз учун таом тайёрлаш жараёни қизиқарли ва ёқимлидир. Айниқса севимли ёрингиз «овқатдан яна борми?» деб сўраса… Эҳтимол, бу вақт унинг сизга бўлган туйғулари янада ортиб, мустаҳкамланиб борар… Севимли ёр учун қандай таомлар тайёрлаш мумкин? Бу савол ҳамма замонларда барча аёлларни қийнаган. Масалан, қадимги Мисрда аёллар турмуш ўртоқларининг таомларига тухум ва турфа хушбўй маҳсулотларни қўшишган. Масалан: занжабил, саримсоқпиёз, арпабодиён, қалампирмунчоқ, қалампир, райҳон солишган. 16 асрда Германияда бедана тухуми эркаклар томонидан алоҳида баҳоланган. Чунки уни қувват оширувчи восита, деб ҳисоблашган.\nШарқ гўзаллари ҳарамда хон учун ёнғоқ, асал ва мевалардан таомлар тайёрлашган. Бу маҳсулотларнинг таркибидаги моддалар хоннинг кайфиятини кўтариши ва аёлига нисбатан меҳрини кучайтиришга қодир деб билишган. Кўриб турганингиздек, барча халқларда оила бахтли ҳаёт кечириши учун таом тайёрлаш бўйича махсус ўз усуллари бўлган. Турмуш ўртоғингизга калорияли маҳсулотларни берганингиз яхши, бироқ унинг саломатлигини ҳам унутманг. Таом тайёрлар экансиз, унга мумкин бўлган нарсалар билан мазали таом тайёрлашга ҳаракат қилинг. Таом тайёрлашдан ташқари, оилангизни мустаҳкамлаш борасида яна бошқа маълумотларга эга бўлишни истасангиз, бизнинг www.najot.com сайтимиз сизга бу борада албатта ёрдам бера олади.\nЯқинлик зиддиятни бартараф қилади


Яширин селфи-камерали илк смартфон савдога чиқибоқ рекорд ўрнатди - Terabayt.Uz\nФойдаланувчиларнинг мобил иловаларга сарфлаган пул миқдори 2021 йилда 133 миллиард долларга етди\n2021 йилнинг энг яхши Xiaomi смартфонлари билан танишамиз\nGalaxy S21 Ultra смартфони орқали ҳужжатли фильм суратга олинди\nRazer компанияси MagSafe қувватлаш технологиясига эга бўлган янги кулерни тақдим этди\nТўртта vivo смартфонларига оид янги маълумотлар пайдо бўлди\nТурли нарх тоифаларидаги энг зўр Android смартфонлар бешта рейтингда\nTecno смартфон камераларини яхшилаш учун машҳур компания билан ҳамкорлик қилади\nRedmi Note 11T 5G сотувга чиқди\nSamsung ўз смартфонларига барқарор Android 12 операцион тизимини жўнатишни бошлади\nЯширин селфи-камерали илк смартфон савдога чиқибоқ рекорд ўрнатди\nХабарингиз борки, ZTE компанияси яқинда экраности камерали илк тижорий смартфон – Axon 20 5G моделини тақдим этган эди. Лекин унинг ҳали сотувга чиқмасиданоқ тарқалган «жонли» суратлари ҳафсалани пир қилган.\nЎҚИНГ: Xiaomi Mi 10 Ultra’да яширин камера қандай ишлашини «жонли» видеода томоша қиламиз!\nРасмий намойишидан 10 кун ўтиб, бу инқилобий смартфон савдога қўйилди. Махфий селфи-камера технологияси хитойликларни шу қадар қизиқтирган эканки, ZTE Axon 20 5G моделининг биринчи партияси 60 сонияга ҳам етмасдан сотилиб кетди.\nБу ютуқ ҳақида Weibo ижтимоий тармоғи орқали ZTE раҳбари Лу Цяньхао баёнот берган. Унинг таъкидлашича, фақатгина Jingdong онлайн савдо платформасининг ўзидаёқ 100 000 донадан ошиқ олдиндан буюртма расмийлаштирилган экан.\nAxon 20 5G’нинг асосий ўзига хослиги – унинг дисплейи остига яширилган «кўринмас» олд камерасидир. Қолган жиҳатларига кўра у оддий ўрта нархли смартфон ҳисобланади: 6,92 дюймлик OLED-дисплей юпқа ромларга эга бўлиб, 90 герцлик кадр янгиланиш частотасига эга.\nБу гаджетнинг «электрон юраги» – Snapdragon 765G мобил платформаси бўлади. Экраности камера аниқлиги 32 мегапикселлик бўлса, корпуснинг орқа панелида 64, 8, 2 ва 2 мегапикселлик сенсорларни ўзида жамлаган квадрокамера мавжуд.\nЎҚИНГ: Яширин кузатув ваҳимасидан буткул халос этувчи смартфон чиқди\nAxon 20 5G нархларига келсак, Хитойда уни тезкор/ички хотира ҳажмига кўра қуйидагича сотишяпти:\n6/128 гигабайтлиги – $322 (2 198 юань);\n8/128 гигабайтлиги – $366 (2 498 юань);\n8/256 гигабайтлиги – $410 (2 798 юань).\nШуниси ҳам борки, Xiaomi ундан ҳам аввал экраности камера (ёки яширин камера) қўлланувчи смартфонини «жонли» видеода кўрсатган эди. Компаниянинг ўзи тақдим этган реклама видеосидан ташқари, кейинчалик хитойлик бир техноблогер шу технологияга эга смартфонни ўзи «жонли» тарзда, маркетинг безакларисиз видеога олиб эълон қилган. Унинг қўлида «Хитойча Apple»нинг юбилей суперфлагмани – Xiaomi Mi 10 Ultra моделининг махсус версиясини кўрамиз.\n#ZTE #Android смартфон #нархлар #янги технологиялар #Яширин камера #экраности камера #ZTE Axon 20 5G


Ижтимоий сиёсат « Ўзбекистон Халқ Ҳаракати\n10 January 2017 - 5:00\nЎзбекистон кадрлар сиёсатида тоталитар давлатнинг классик йўлини танлади: кадрларни бир-икки йил ўтмай ўзгартириб туришни удум қилди. Токи бирорта маъмур курсида узоқ ўтириб, кучга айланмасин.\nҲукумат ўз маъмурларига ишонмайди, маъмурлар эса, ҳукуматга ишонмайдилар. Мансаби омонат эканини англаган маъмурлар давлатни эмас, ўз чўнтагини ўйлашга мажбурлар. Ўзларини порахўрликка урдилар, яхши ишлашга ҳаракат қилмайдилар, чунки, яхши ишласа ҳам, меҳнати баҳоланмайди.\nМажлисда биқиниб ўтиради, бошлиқ кўрмаса бўлди. Шу шаклда ишни беихтиёр саботаж қиладилар, оқибатда давлат тизимлари ишламайди, ишлаб чиқариш суръати пасаяди ва бу яна халқнинг моддий аҳволида акс этади.\nБу соҳа ҳукуматимизнинг ғурурланадиган соҳасидир. Гарчанд, бу соҳада ҳам ҳукуматнинг ўлчанган бир программаси йўқ. Бу соҳада ҳам ҳукумат воқеалар олдида эмас, воқеалар ортидан юради.\nҲукумат халқнинг очлиги, қашшоқлигидан қўрқмайди, унинг норозилигидан қўрқади. Шу сабаб, аввал потенсиал хавфли бўлган ижтимоий гуруҳларнинг кўнглини олишга ҳаракат қилади: талабалар, ўқитувчилар, рус ишчилари ва маъмурлар каби.\nЎзбекистонда олти миллион 770 минг одам ишлайди. Шундан 50 фоизи ҳар хил соҳадаги ишчи-хизматчилар бўлса, 16,3 фоизи саноатда, 32 фоизи, яъни деярли учдан бири қишлоқ хўжалигида меҳнат қиладилар.\nБу ўттиз икки фоиз -бизнинг деҳқонларимиздир. Шаҳарлик ишчи ёки маъмурнинг ойлик маоши ўн мартага ошганда, деҳқонники бир марта ошади. Бу маошни ҳам деҳқон уч-тўрт ойлаб ололмай юради. У ижтимоий таъминот нима эканини ҳам билмайди. Бу одамлар ижтимоий адолат нима эканини билмайдилар, ҳукумат бу ҳақда телевизордан ғурурланиб сўзлар экан, бу ғурурни тушунмайдилар.


Алматидаги жабрланганларга Павлодардан 70 литр қон жўнатилди\n17 Январь 09:43\nPAVLODAR. Кazinform - Қизил Ярим Ой жамияти Павлодар бўлими кўнгиллилари мамлакатдаги митинглар ва тартибсизликлар муносабати билан маблағ, донор қони ва бошқа хайрияларни йиғишни бошлади, деб хабар беради Кazinform мухбири.\n«Янги йил арафасида ва ундан кейин Павлодар бўлими (Қозоғистон Республикаси Қизил Ярим Ой жамияти) вилоят қон марказига донорларни жалб қилиш бўйича кенг кўламли ахборот-маърифат ишларини олиб борди. Мамлакатимизда содир бўлган сўнгги воқеалар туфайли донорлар сони кўп бўлди, одамлар ўз ихтиёри билан келиб, қон топширди», — деди Қозоғистон Қизил Ярим Ой жамияти Павлодар вилояти бўлими раҳбари Гулнар Исақанова.\nУнинг сўзларига кўра, шаҳар кенгаши депутатлари, Павлодар нефть-кимё заводи, КТЖ ишчилари ва оддий фуқаролар қон топширди. Ҳаммаси бўлиб 150 дан ортиқ донор келган.\nҚизил Ярим Ой жамиятининг Павлодар вилояти кўнгиллилари Алматига 70 литр қон топширди. Яқинда донорлар Қон марказида Қизил Ярим Ой Жамиятининг ижтимоий кампаниясини қўллаб-қувватлаш мақсадида хайрия учун маблағ йиғишди.\nМуаллиф: Еркежан Смағулова


BBC Uzbek - O'zbekiston - Ўзбек фильми "Киношок-2012" фестивалининг ғолиби\nЎзбек фильми "Киношок-2012" фестивалининг ғолиби\nСўнгги янгиланиш 24 сентябр 2012 - 09:40 GMT\nАнапада ўтказилган "Киношок-2012" XXI фестивалида Ўзбек киночиларининг "Паризод" филми ғолиб деб топилган.\nФилм ёзувчи Эркин Аъзамовнинг "Фаришта" киноқиссаси асосида режиссёр Аюб Шаҳобиддинов томонидан суратга олинган.\nАсосий ролларни Зарина Низомиддинова, Самиддин Лутфуллаев, Дилором Каримова каби ижодкорлар талқин этишган.\nКиноасарда тасвирланган қишлоқ ҳаёти, одамлари, фариштадек қизнинг беғубор туйғулари томошабинни ўзига жалб қилади.\nМукаммал сценарий ва режиссура уйғунлиги филмнинг муваффақиятини таъминлаган.\nФилм ҳақида биз билан суҳбатлашган Ўзбекистон халқ шоири Хуршид Давронга кўра, киноасарда олис тоғ қишлоғидаги ҳаётнинг аччиқ ва фожеали томонлари тилсиздек кўринган париваш бир қизнинг кечинмалари гарчи у гапирмасада, ишонарли тарзда томошабинга етказилади. Филмда инсон тақдири зиддиятлар орқали кўрсатилади.\nКейинги йилларда халқаро миқёсда тан олинган ўзбек филмлари мукаммал сценарийси, янгича режиссёрлик ёндашуви ва энг муҳими ўзбекона миллий оҳанги билан эътиборни тортади.\n" Ўзбек киносида янгича идрок пайдо бўлаётганининг сабабчиларидан бири кинодраматург Эркин Аъзам",- дейди Хуршид Даврон ҳам. "Дастлаб қараганда филм эртаксимон, афсонасимондек, паривашнинг пайдо бўлиши ҳам ғайритабиийдек кўринади. Лекин синчков томошабин учун бугунги кунимизнинг аксини пайқаш қийин бўлмайди"."\nФилмда Паризод орқали бош қаҳрамонлардан бири Жонибекнинг тақдири, ўзи топган бахтни англамаган ҳолда топтаган бир инсон ҳаёти гавдаланади.\nФестивалда мукофотга сазовор бўлган "Паризод" боис биз билан кино ҳақидаги фикрларини ўртоқлашган Хуршид Даврон яқинда интернет ва матбуотда тарқатилган маълумотни келтиради.\nКузатишларга кўра, айни пайтда Собиқ Иттифоқ давлатларида фақат Ўзбекистонда экраннинг асосини маҳаллий киносаноатда ишланган асарлар эгаллаган.\nШу билан бирга, бугунги замонавий ўзбек филмлари Марказий Осиё давлатларида ҳам анчагина машҳурлиги айтилади.\nЎзбек томошабини Голливуд ва Билливуд киноларидан кўра, ўзбек киноларини қизиқиб кўраётганлиги киносаноатда янги давр бошланганини, олди-қочди филмлардан бадиий жиҳатдан юксак киноларга томон ижодий жараён бораётганини кўрсатади.\nБундан олдин режиссёр Жаҳонгир Қосимовнинг "Сув ёқалаб", Ёлқин Тўйчиевнинг "Чашма", "Қор қўйнида лола", Юсуф Розиқовнинг "Воиз" "Эркак" каби филмлари ҳам халқаро фестивалларда қатнашишга муваффақ бўлган.\n"Киношок" фестивалида МДҲ ва Болтиқбўйи мамлакатлари киночиларининг 14 филми иштирок этган.\nГрузиялик Заза Урушадзе "Васий" филми билан энг яхши режиссёр, "Ёлғиз орол" фильми муаллифи Пеэтеру Симму энг яхши сценарийнавис, Александр Симонов "Мен ҳам хоҳлайман" филми учун энг яхши оператор сифатида тақдирланган.


Фото: «Судочье-Акпетки» қўриқхонаси — сақоққуш ва фламинголар яшайдиган гўзал ва заиф кўллар – Газета.uz\nҚорақалпоғистондаги «Судочье-Акпетки» давлат қўриқхонаси таркибидаги Акпетки кўли\nLotinchada На русском языке 26 май 2022, 16:47 Жамият\n«Судочье-Акпетки» давлат қўриқхонаси ўз ҳудудида жойлашган Акпетка кўллар тизимининг фотосуратларини эълон қилди. Қўриқхона 2021 йилда Қорақалпоғистоннинг Мўйноқ ва Қўнғирот вилоятларида 280,5 минг гектар майдонда яратилган муҳофаза этиладиган табиий ҳудуд ҳисобланади.\nҚўриқхона иқлимнинг тез исиши ва сув ресурсларининг қисқариши кичик саёз кўллар ва улар билан боғлиқ қушлар, балиқлар ва сутэмизувчиларга катта хавф туғдирадиган Орол денгизи минтақасининг заиф биохилма-хиллигини сақлаш ва кўпайтириш учун ташкил этилган.\nҚўриқхона ишчилари Акпетка ва Судочье кўл тизимларининг қирғоқ ландшафтларини ҳимоя қилади: браконьерларга қарши курашади ва кўлларнинг биологик хилма-хиллигини назорат қилади.\n«Акпетки» кўли манзаралари. Фото: «Судочье-Акпетки» қўриқхонаси\nБаҳорда бу ерга жингалак ва пушти сақоққушлар, қошиқбурин, фламинголар, оқ ғоз ва бошқа қўриқланадиган сув қушлари келади. Улар қамишзорларда уй қуради, балиқлар, қурбақалар, сув ва қирғоқ ўсимликлари билан озиқланади.\nСақоққушлар «Судочье-Акпетки» ҳудудига учиб кетишди. Фото: Давэкоқўмита\nПушти ва жингалак сақоққушлар қўриқланадиган кўчманчи қушлардир. Улар Орол денгизининг жанубидаги кўлларга апрель — май ойининг бошларида келади. Қушлар қамиш ва қамиш ботқоқларида колонияларда тўпланади. Улар қўриқхонанинг саёз кўлларида яшовчи балиқлар билан озиқланади. Агар балиқ бўлмаса, қушлар колониялари нобуд бўлади. Аммо кўлларнинг саёзлашиши ва сувнинг шўрланиши кучайса, балиқ сувда қолмайди.\nҚўриқхона кўллари устидаги ноёб кўчманчи қоравой номли қуш галаси. Фото: Давлат экология қўмитаси\n#экология ва атроф-муҳитни муҳофаза қилиш давлат қўмитаси\n«Судочье-Акпетки»да қушларнинг баҳорги ҳисоби ўтказилди. Фото 7 апрель 2022, 23:57\nҚорақалпоғистонда давлат буюртма қўриқхонаси ташкил этилди 10 феврал 2021, 09:40


Шавкат Мирзиёев Путин билан телефон орқали гаплашди - Bugun.uz\nШавкат Мирзиёев Путин билан телефон орқали гаплашди\n16:14 | 13-01-2022\nШавкат Мирзиёев ва Владимир Путиннинг 13 январь куни телефон орқали мулоқоти бўлиб ўтди. Бу ҳақда Ўзбекистон Президенти матбуот хизмати хабар берди.\nТаъкидланишича, суҳбатда давлат раҳбарлари Ўзбекистон–Россия стратегик шериклик ва иттифоқчилик муносабатларининг жорий ҳолати ва истиқболларини муҳокама қилган. Олий даражада ўтган учрашувда эришилган келишувлар муваффақиятли амалга оширилаётгани таъкидланган.\nТурли даражалардаги делегацияларнинг ўзаро ташрифлари фаоллашган. 2021 йил якунларига кўра, товар айирбошлаш ҳажми 33 фоизга ошган. Ҳудудлараро йўналишда, маданий-гуманитар ва бошқа соҳалардаги муносабатлар фаол ривожланмоқда.\nТомонлар Ўзбекистон ва Россия ўртасида дипломатик муносабатлар ўрнатилганининг 30 йиллигига бағишланган туркум тадбирлар ўтказиш муҳим эканини қайд этган. Шунингдек, яқинда Қозоғистонда рўй берган воқеалар нуқтаи назаридан Марказий Осиёдаги вазият юзасидан ҳам фикр алмашилган.\nАввалроқ Путин Шавкат Мирзиёевни Янги йил билан табриклагани ҳақида хабар берилганди.


Nudge – давлат сиёсатидаги янги атама - UzAnalytics\nМуаллиф: Савия Ҳасанова (Қирғизистон), иқтисодчи, «Инвестицияга оид давра суҳбати» жамоатчилик бирлашмаси эксперти\nИнсон ҳулқ-атвори бўйича тадқиқотлар ХХ асрда машҳур бўлиб кетди ва янги – феъл-атвор иқтисодиёти деб аталган фанни вужудга келтирди. Ушбу фан иқтисодий қарорлар қабул қилишга ва улар қандай оқибатларга олиб келишига, бозор механизмларига когнитив ва ҳиссиёт омилларининг қандай таъсир кўрсатишини ўрганади. Феъл-атвор иқтисодиёти тарафдорлари иқтисодий феъл-атвордаги, бозор баҳолари ва даромадларидаги аномал – меъёрдан оғувчи ҳолатларни ўрганади. 2017 йили феъл-атвор иқтисодиёти тадқиқотчиларидан бири Ричард Талерга «иқтисодий қарорлар қабул қилиш таҳлилига психологик жиҳатдан реал фаразларни татбиқ қилгани учун» иқтисодиёт соҳасидаги Нобель мукофоти берилган эди.\nБиз қабул қилаётган қарорларимизни фақат ўзимизнинг танловимиз десак, янглишамиз.\nNudge атамаси тобора машҳурлашиб бормоқда, бугунги кунга келиб у нафақат маркетинг, реклама ёки иқтисодиётда, қолаверса, давлат сиёсатида ҳам қўлланмоқда. Nudge (сўзма-сўз таржимаси – енгил туртки) одамларга муайян йўналишда туртки берадиган интервенция – аралашувни англатади, улар бу ҳолда танлов ҳуқуқини сақлаб қолади («interventions that steer people in a particular direction while preserving freedom of choice»). «Иқтисодий психология”, инсон феъл-атвори назариялари (behavioral insights) тарқалиши натижасида феъл-атвор жиҳатлари ёки моделлари нафақат иқтисодиёт ва унга турдош соҳалар, қолаверса, давлат сиёсати тадбирларини ишлаб чиқишда қўллана бошлади. Behavioral Insights Team, iNudgeyou, Behavioral Economics in Action at Rotman ва Behavioral Insights Group сингари кўплаб тадқиқот марказлари ушбу йўналишда мамлакатлар ҳукуматлари билан ҳамкорлик қилмоқда.\n2017 йил мартида Иқтисодий ҳамкорлик ва тараққиёт ташкилотининг (ИҲТТ) “Behavioural Insights and Public Policy: Lessons From Around the World” (“Феъл-атвор модели ва давлат сиёсати. Бутун дунёдан олинган сабоқлар”) деб номланган маърузаси эълон қилинди. Унда феъл-атворга оид ва ижтимоий фанлар, бошқарув қарорлари, психология, когнитив фанлар, нейропсихологиядан олинган сабоқларни, шунингдек, индивид ёки гуруҳларнинг феъл-атворга оид жиҳатларини мамлакатлар кўпроқ наф берадиган давлат сиёсатини ишлаб чиқишда қандай қўллаётгани ҳақида сўз юритилади. Дарҳақиқат, маъруза муаллифлари хулосасига кўра, сиёсатчиларнинг феъл-атворга оид жиҳатлардан фойдаланиши тренд – тамойилга айланиб бормоқда. Айни дамда ушбу тамойилнинг янада кенгроқ тарқалиш – одамларнинг давлат идораларининг назорат ва тартибга солувчи функцияларни бажариши вақтида феъл-атвори илҳомланиш тамойили мавжуд.\nФеъл-атвор моделлари вазирликлар ва идоралар раҳбарлари ташаббуси билан қўлланди ҳамда уни кўпинча етакчилик салоҳияти юқори ва новаторлар кишилар илгари сурди.\nМаъруза муаллифлари уни тайёрлаш жараёнида ИҲТТга аъзо мамлакатлардаги давлат сиёсатини кенг миқёсда тадқиқ қилди, тадқиқот жараёнида фақат феъл-атвор моделларини қўллаш масалалари билан чекланиб қолинмади. 23 та мамлакат, БМТТД ва Жаҳон банки маълумотлар тақдим этди, 159 ҳолатда мамлакатлар сиёсат ишлаб чиқишда феъл-атворга оид жиҳатларни қўллади. Ушбу услуб, асосан, тартибга солиш ва солиқ идораларида марказий даражада қўлланди. Аксарият ҳолларда феъл-атвор моделлари вазирликлар ва идоралар раҳбарлари ташаббуси билан қўлланди ҳамда уни кўпинча етакчилик салоҳияти юқори ва новатор кишилар илгари сурди. Ишлаб чиқилган сиёсат тадбирларининг кўпчилиги ихтисослашган институтлар ва тадқиқот марказлари билан келишилди ва одатдагича, у ёки бу сектор/соҳани ислоҳ қилиш бўйича устувор қадамлар доирасида амалиётга татбиқ қилинди. 22 фоиз ҳолатда сиёсатнинг янги тадбирлари танқид ва қарама-қаршиликка учради.\nСиёсатнинг феъл-атвор модели қўлланган асосий соҳалари қуйидагилардан иборат:\nистеъмолчилар ҳуқуқини ҳимоя қилиш;\nэнергетика ва атроф муҳит;\nдавлат хизматлари ва солиқлар;\n1-мисол: Канада аҳолисининг саломатлиги\nМисол тариқасида Канада билан боғлиқ бир ҳолатни келтирамиз. Ушбу мамлакатда болалар ва ёшлар ўртасида семириш даражаси жуда баланд: ҳар уч боланинг бири ва ўн ўсмирнинг олти нафари ортиқча вазн билан боғлиқ муаммоларга дуч келмоқда. Ҳар 10 боланинг 1 нафардан камроғи, ҳар 4 нафар катта ёшлининг 1 нафари жисмонан фаолдир. Бу мамлакат аҳолиси умумий аҳволига салбий таъсир кўрсатмоқда.\nТадқиқотчилар аниқлашича, канадаликлар ўртасида (мамлакат ҳудуди катталиги сабаб бўлса керак) авиакомпанияларга содиқлик дастурлари, айниқса, машҳур – Канадада яшовчи ҳар бир киши шунақа дастурлардан бирортасида қатнашади, ҳар бир оила ўртача 8 та турли содиқлик дастури бўйича баллар йиғиб боради. Давлат соғлиқни сақлаш агентлиги ушбу фактдан аҳоли ўртасида соғлом овқатланиш ва жисмоний фаолликни тарғиб қилиш мақсадида фойдаланишга қарор қилди. Тажриба тариқасида лойиҳа жорий этилди ва содиқлик дастурларидан бири билан шартнома тузилди. Энди иштирокчиларга спорт мажмуаларидан (YMCA) бирига қатнагани учун қўшимча бонус миллари бериладиган бўлди. Дастурда 98 000 иштирокчи рўйхатга олинди ва назорат гуруҳининг (дастур иштирокчилари эмас) мониторинги ўтказилди.\nАралашув натижаларига кўра, дастур иштирокчилари спорт мажмуасига иштирокчи бўлмаганларга нисбатан ўртача 17 фоиз тез-тез қатнаб тургани маълум бўлди.\nЛекин айни чоқда дастлабки ойларда ўта фаоллик кўзга ташланди. Ҳозирги вақтда ушбу лойиҳа баҳолаш босқичидан ўтмоқда, аммо дастлабки натижалар бундай ташаббусларни кенг миқёсда жорий қилишга муайян тузатишлар киритиш зарурлигини кўрсатмоқда. Шу тариқа, истеъмолчиларнинг муайян хизмат турлари бўйича афзал билган нарсаларини аниқлаш уларга тўғрироқ ҳаёт тарзини танлашга туртки бериши ва аҳолининг семизлик даражасини камайтиришга кўмаклашиши мумкин.\nДарвоқе, АҚШда тиббий суғурта компаниялари бир неча йилдан бери фитнес-трекер – фитнес жараёнини кузатиб борувчи электрон билакузук ишлаб чиқирувчилар билан ҳамкорлик қилиб келмоқда, соғлом турмуш тарзига амал қилаётган мижозларга фитнес маҳсулотлари ёки ҳатто суғурта маҳсулотларига чегирмалар таклиф этмоқда. Мутахассислар ҳисоб-китобича, одам жисмоний тарбия билан қанчалик кўп шуғулланса, унинг соғлиқни сақлаш харажатлари шунча кам бўлади: жисмоний фаоллик етишмаслиги жаҳон иқтисодиётида йиллик қўшимча тиббий харажатлар тақрибан 68 миллиард АҚШ доллари бўлишига ва иш унумдорлиги пасайишига сабаб бўлмоқда.\n2-мисол: Копенгагенлик кашандалар\nКопенгаген аэропортида “Nudging smokers away from the doors at CPHAirports” (“Аэропорт эшигидан узоқдаги кашандаларга чекишга туртки бериш”) деган ном билан яна бир қизиқ тадқиқот ўтказилди. 2004 йили суст чекиш – бошқалар сигарета чеккан жойда унинг тутунини ютиш оқибатида дунёда, тахминан, 600 000 киши ҳаётдан кўз юмган. 2007 йилдан бошлаб, Дания бошқа кўплаб мамлакатлар қатори суст чекишдан кўрилаётган зарарни камайтириш ташаббусларини – жамоат жойлари, қаҳвахона, ресторан ва б. жойларда чекишни тақиқлаш тадбирларини қўллай бошлади. Ҳа, чекишни қонун йўли билан тақиқлаш жамоат жойларда уни қисқартириш йўлида анча-мунча самара берди. Бироқ тадқиқотчилар аниқлашича, тобора кўпроқ одамлар аэропорт эшиги олдида чека бошлади. Бу жиддий хавотирларга сабаб бўлди, чунки замонавий шамоллатиш тизимлари ташқаридаги ҳавони (айланадиган эшиклар, деразалар ва б. орқали) ичкарига ҳайдайди. Аэропорт раҳбарияти у ердаги йиллик йўловчилар оқими 26 миллион киши экани ва уларнинг чорак қисми кашанда эканини ҳисобга олиб, буни йўловчилар ва ходимлар саломатлиги учун муаммо деб ҳисоблади. Бошланғич чоралар сифатида аэропорт эшиклари ёнига чекишни тақиқловчи белгилар ўрнатилди. Аммо кашандалар бу тақиққа эътибор қилмади. Аэропорт маъмурияти мижозларига катта жарима солмаслик мақсадида мақбулроқ ечим топиш учун iNudgeyou жамоаси билан бирга муаммога ечим излашга тушди.\nТадқиқотчилар вазиятга аралашиш йўлини излаб топиш учун 2000 дан ошиқ кашанданинг хатти-ҳаракатларини таҳлил қилди. Улар аниқлашича:\nаксарият кашандалар ҳали аэропорт биносида эканидаёқ сигаретани пачкасидан олиб оғзига солди ёки қўлида ушлаб турди;\nэшикдан чиқиши билан сигаретани чека бошлади;\nшундан сўнггина атрофига аланглаб, қулай жой – ўриндиқ, чекиш жойи, тош, кашандалар ва б.ни қидиришга тушди.\nБатафсилроқ таҳлил кўрсатишича, 80 фоиз чекувчилар рейсга шошилаётган ва «сўнгги сигарета»ни чекиб олмоқчи бўлаётган йўловчилар эмас, аэропорт биносидан чиқаётган, уларнинг 33 фоизи тақиқланган ҳудудда чекиб, кейин бинога кирган кишилар бўлиб чиқди.\nТадқиқотчилар кашанданинг феъл-атворини таҳлил қилиб, қуйидаги хулосаларга келди, у: 1) чекиш учун рухсат этилган жойни қидириш учун жонини койитмайди; 2) чекиш қарорини кеч, аэропорт биносидан чиқаётиб, қабул қилади; 3) бундан ташқари, кашанда чекиш учун қулай, яъни ўтирадиган жой излайди, шунингдек, бошқа кашандаларни кўриб, буни – улар тақиқланган ҳудудда бўлса ҳам – чекиш учун рухсат белгиси деб қабул қилади. (psychological hypothesis that smokers are drawn to imitate other smokers’ behaviour as social proof of acceptable behaviour in the context).\nШундан келиб чиқиб, аэропорт раҳбарияти тақиқловчи эмас, буйруқ берувчи белгилардан фойдаланишга қарор қилди. Аэропорт биноси ерига чекиш йўналиши ва унгача бўлган масофани кўрсатувчи стикерлар жойлаштирилди. Чекиш ҳудудлари кашандалар эътиборини тортиш учун ёрқин, сариқ рангга бўялди.\nИмкон бўлган ҳолларда ўриндиқлар, тутқичлар ва б. аэропорт эшиклари ёнидан чекиш ҳудудларига кўчирилди, бундан мақсад кашандалар учун эшиклар ёнидаги қулайликни минимал даражага тушириш ва уларни чекиш ҳудудига жалб қилишдан иборат эди. Аралашув натижаларини баҳолаш учун ўлчовлар ўтказилди ҳамда рухсат этилмаган жойларда чекиш ҳолатлари ўртача 49 фоиз камайгани аниқланди.\nБизда ҳам шуни йўлга қўйса бўладими?\nЯнги аралашувларни амалга оширишдан олдинги феъл-атвор таҳлили жуда қиммат ҳамда натижалар тест ўтказиш ва синаб кўришни тақозо қилади.\nАксарият ҳолларда янги аралашувларни амалга оширишдан олдинги феъл-атвор таҳлили жуда қиммат ҳамда натижалар тест ўтказиш ва (тажриба тариқасидаги лойиҳаларни амалга ошириш) синаб кўришни тақозо қилади. Бундан ташқари, сабаб ва оқибатнинг ўзаро боғлиқлигини аниқлаш, самарадорлик барқарорлигини баҳолаш ва аралашувларни мониторинг қилиш жуда қийин. Зикр этилган маърузадаги феъл-атворга оид жиҳатлар асосида амалга оширилган сиёсатнинг аксарият қисми муқобил энергия манбаларини истифода қилишни жорий қилиш, илғор молия воситаларидан фойдаланиш ёки истеъмолчилар ҳуқуқини ҳимоя қилишга оид қонунчиликдаги ўзгаришларга бағишланган. Айни вақтда бир қанча тартиб-қоидалар Марказий Осиё мамлакатлари учун мақсадга мувофиқ ҳам, мумкин ҳам эмас. Лекин мамлакатларимиз ҳукуматлари айни вақтда қайси феъл-атвор моделларидан фойдаланиши мумкин?\nМасалан, молия маҳсулотларини тарғиб қилиш масаласини олайлик. Айниқса, Қирғизистгон билан Тожикистонда молиявий саводхонлик даражаси ўта паст. Бу бошланғич молия маҳсулотлари ҳақида билим ҳамда даромад ва буромадни режалаштириш йўқлигида кўринади ва ўз навбатида кредит тўловлари вақтини ўтказиб юборишга олиб келади. Тадқиқотлар кўрсатишича, доимий эслатишлар у ёки бу хизматлар истеъмолчиларининг амал қилиш эҳтимолини оширади. Масалан, Буюк Британияда омонат ҳисоб рақамлари бўйича фоиз ставкалари ўзгариши ҳақидаги эслатмалардан кўрилган самара 5,4 фоиз бўлди: эслатмаларни олган молия муассасалари мижозларининг фойдаси кўпроқ ҳисоб рақамларига ўта бошлаш эҳтимоли катта. Эслатма потенциал йўқотишлар тавсифини ўз ичига олган ҳолларда, бундай эслатмани олмаган мижозлар билан солиштиргандаги самара янада юқори – 7,9 фоиз бўлди. Бошқа ҳолларда вазиятни оддий тил билан ифода қилувчи хабарлар ва улар таркибида аниқ ва тушунарли амаллар рўйхати бўлган тақдирда, эслатмалар самараси 12 фоизга етди. Аммо қизиғи шундаки, молиявий амалиётлар ҳақида гап кетганда, ўта соддалаштирилган эслатмалар, улардаги норасмий сўзлашув оҳанги улар самарадорлиги пасайишига олиб келди, чунки мижозлар маълумотлар аниқлигига шубҳа қилиб, қаллоблик эмасмикан, деб шубҳалана бошлади.\nШу тариқа банк, микромолия ва бошқа молия-кредит муассасалари мижозларига жўнатиладиган SMS (электрон почта) эслатмаларидан уларнинг у ёки бу амалларни кўпайтириши учун фойдаланса бўлади. Бу кредитларни тўлаб беришнинг келгуси муҳлати ва депозитлар очиш таклифи битилган эслатмалар бўлиши мумкин. Бундан ташқари, банк ва молия маҳсулотларини оммалаштиришнинг далилловчи ва рағбатлантировчи ташаббусларини ҳам қўллаш мумкин. Мисол учун, Қирғизистон иқтисодиёти нақд пул иқтисодиётидир. Муомалага чиқарилган банк карталари кўплигига қарамай, улар билан боғлиқ амалиётларнинг 90 фоизини банкоматлардан пул олиш ташкил қилади. Нақд пулсиз ҳисоб-китобларни рағбатлантириш ва аҳолини ишонтириш учун банклар Миллий банк билан бирга нақд пулсиз тўловлар амалга оширилганда, чегирма бериш тизимларини жорий қилмоқда. Айни чоқда шуниси қизиқки, чегирмалар ҳақидаги маълумотни ҳар доим ҳам тўла олиш мумкин эмас. Ваҳоланки, Миллий банк мижозлар ҳисоб рақами очаётган ва банк картасини олаётган вақтда уларга тўлиқ маълумот берадиган буклетлар тақдим этишга мажбурлаши мумкин эди. Шунда мижозлар қаҳвахона, ресторан, дўкон ва б.да чегирма олиш учун пул тўлашга оид маълумотлар олган бўлур эди.\n3-мисол: Рамазон ойида диабетга ташхис қўйиш\nРамазон ойида кундузи оч юришни яна бир мос мисол сифатида келтириш мумкин. Қатарда муқаддас ойда ушбу ўзига хос турмуш тарзидан диабет хасталиги ва унга мойилликка ўз вақтида ташхис қўйиш мақсадида фойдаланилди. Маълум бўлишича, ушбу мамлакатда диабет билан оғриганлар миқдори жуда кўп – аҳолининг 17 фоизи диабетнинг II турига чалинган, диабет билан оғриётганларнинг 1/3 қисмига бундай ташхис қўйилмаган. Диабетга ташхис албатта оч қоринга қўйилади. Шу ҳолат ҳисобга олиниб, 2014 йил Рамазон ойида Қатардаги давлат масжиди олдига 20 та ташхис қўйиш чодири ўрнатилди, имомлар билан эса намоз вақтида диабет хасталиги ва ташхис қўйишга мўлжалланган чодирлар ҳақида ахборот тарқатишга келишиб олинди.\nНатижада ўша ойда 5,3 фоиз диабет хасталигига янгитдан чалинган кишилар аниқланди, 26,6 фоиз ҳолатда эса ушбу хасталикка юксак даражада мойиллик ташхиси қўйилди.\nКўпинча одамлар таҳлилга қон ва бошқа нарсалар топшириш учун эрта туриб, овқат емасдан лабораторияга бориш учун жонини койитиб ўтирмайди. Асосан мусулмонлардан таркиб топган минтақамизда шунга ўхшаш рўза тутишга асосланган ташхис қўйиш ташаббусларини жорий қилиш мумкин.\n4-мисол: Италияда овқатни ташлаб юбориш\nИталияда 2015 йилги ЭКСПО вақтида қизиқ бир тажриба ўтказилган эди. Тажриба ўтказишга Ғарб жамиятида озиқ-овқатнинг кўп миқдори – “барча ишлаб чиқарилган маҳсулотларнинг учдан бир қисмидан тенг ярмигача” ташлаб юборилиши сабаб бўлди. Бунинг сабабларидан бири, масалан, мева ва сабзавотларнинг “товарга хос бўлмаган” ташқи кўриниши экан. ЭКСПО вақтида мева ва сабзавот сотувчилари харидорларнинг мева ва сабзавотларни сотиб олишига маълумот ва нархларнинг таъсир этишини синовдан ўтказди. Бир хабарда: “Овқат ташлаб юборилишига қарши кампанияда сафимизга қўшилинг!”, иккинчисида: “Табиий номукаммаллик: олманинг (сабзининг) бори шу!” дейилади. Шу тариқа илк хабар харидорларни ижтимоий жиҳатдан фойдали ишга чорласа, иккинчиси маҳсулотнинг табиий хусусиятига урғу бераётган эди. Бундан ташқари, “товарга хос бўлмаган” ташқи кўринишга эга сабзавот ва меваларга мўътадил ва анча-мунча чегирмалар таклиф этилди.\nНатижада харидорларга кампанияга қўшилиш ҳақида маълумот берилганда, уларнинг 74 фоизи “товар кўринишига эга” сабзавот ва меваларни, 26 фоизи эса “товарга хос бўлмаган” ташқи кўринишлиларини сотиб олди. Мева ва сабзавотларнинг органик хусусиятлари ҳақида хабар берилган ҳолатда харидорларнинг 42 фоизи ташқи кўриниши “товарга хос бўлмаган” маҳсулотларни сотиб олди. Хабарлар нисбатан камроқ нархлар билан омихта қилинганда, харидорларнинг 50 фоиздан ортиғи ташқи кўриниши “товарга хос бўлмаган” мева ва сабзавотларни сотиб олди. Тадқиқот хулосасига кўра, шунга ўхшаш тажриба вақтида мўътадил чегирма бериш ва уни ахборот даъвати билан тўлдириш оптимал натижа беради. Қизиғи шундаки, икки нарса – анча-мунча чегирма бериш ва сабзавот ва меваларнинг органиклиги ҳақидаги хабарлар – омихта қилинган пайтда самарадорлик сусайган. Табиийлик ҳақидаги хабар харидорларнинг маҳсулотлар юксак сифатига оид кутилмаларини оширган, бинобарин, нархни пасайиши потенциал талабга тескари таъсир кўрсатган.\n“Маълумотнома” деган қоғоз муҳимми ёки натижа?\nМарказий Осиё мамлакатларида яшил иқтисодиёт, муқобил энергия, органик маҳсулотлар ва б. сингари ташаббуслар тобора оммалашиб бормоқда. Мамлакатлар ҳукуматлари турли хил “яшил” кампаниялар орқали аҳолини эко-ташаббусларни тарғиб қилишга жалб этиш имкониятини кўриб чиқиш мумкин.\nХулоса сифатида шуни айтмоқчимизки, сиёсатчиларимиз давлат хизматларидан фойдаланиш ва уларнинг оддийлигини етарлича баҳолай олмаяпти. Сон-саноқсиз бюрократик иш тартиби ва қоғозбозлик аҳолининг давлат хизматларидан фойдаланишга тайёргарлигини (иложи бор жойларда) камайтиради, давлат муассасалари самарадорлиги ва иш унумини пасайтиради, шунингдек, янги ахборот техологияларини жорий этишга тўсқинлик қилади. Одамлар феъл-атвори соҳасидаги тажриба ва тадқиқотлар тартибларни соддалаштириш ва маълумот бериш статистика нуқтаи назаридан муҳим ижобий самара беришини кўрсатмоқда.\nЛекин аҳолининг ҳар бир қадами маълумотнома олиниши билан белгиланадиган мамлакатларда буларни жорий қилиб бўлармикан?\n Когнитив (лот. Cognitio) – идрок қилиш, билиш сўзидан.


Ўзбекистонга дрон олиб ўтишга уринган фуқаро тўхтатиб қолинди\nУнинг юкида ҳеч қандай тегишли ҳужжатлари бўлмаган 1 дона “Discovery” номли учувчисиз учиш аппарати борлиги маълум бўлди.\nТОШКЕНТ, 4 сен – Sputnik. Сурхондарё вилояти божхона бошкармаси Болдир темир йўл чегара божхона пости ходимлари томонидан қўшни мамлакат ҳудудидан йўловчи поездида йўловчи сифатида кириб келган фуқаро К.Г. божхона назоратидан ўтказилди.\n“Натижада мазкур фуқаронинг қўл юклари орасидан оғзаки сўровда маълум қилинмаган ва ҳеч қандай тегишли ҳужжатлари бўлмаган 1 дона “Discovery” номли учувчисиз учиш аппарати борлиги маълум бўлди”, - Божхона қўмитаси хабарида.\nЭслатиб ўтамиз, Ўзбекистонга дронларни ноқонуний олиб кирганлик учун қамоқ жазоси белгиланган. Жиноят кодексига учувчисиз учадиган аппаратларни қонунга хилоф равишда олиб кириш, ўтказиш, олиш, сақлаш ёки улардан фойдаланиш учун уч йилгача озодликдан маҳрум қилиш жазоси киритилган.


Умрнинг тўрт фасли\nРЕСПУБЛИКА ЁШЛАР ЕТАКЧИЛАРИ УЧУН СЕМИНАР-ТРЕНИНГЛАР ДАСТУРИГА СТАРТ БЕРИЛДИ\nРАМЗАН ҚОДИРОВ ИСЛОМ КАРИМОВ ҚАБРИНИ ЗИЁРАТ ҚИЛДИ\nПРЕЗИДЕНТ ҚАРОРИ БИЛАН “ЎЗБЕКИСТОН АСАЛАРИЧИЛАРИ” УЮШМАСИ ТАШКИЛ ЭТИЛДИ\nЕВРОПАЛИК БОЙЛАР РЎЙХАТИДА КРИШТИАНУ РОНАЛДУ ФАҚАТ ЖОАН РОУЛИНГГА ЁН БОСДИ\nДобавлено: 23.02.2016, 11:31\nҲаётдаги ранго-ранг фасллар умримиз давомида бизга ҳамроҳ бўлади ва бу фасллар ичида энг оғири тўртинчиси, қарилик фасли дейишса авваллари тушунмас эдим ёки тушунишни истамасдим.\nҲали мактабга ҳам чиқмаган дамларимни хотираларим қаърига чўкиб кетган қутилардан титкилаганимда, негадир ёз кунлари кўз олдимга келаверади. Ўзимга ўхшаган майда, шўх, тишлари тушиб ёки қуртлаб кетган, эскироқ киймларда, қўлларига таёқними, коптокними ушлаб олганча югуриб юрган дўстларимни элас-элас эслайман. Ҳозир улар, қорин қўйган, ухлаганда қулоқни қоматга келтириб юборадиган даражада ҳуррак отиб, уч-тўрт қадам юрса пишиллаб қоладиган, чолларга айланишган\nБувим билан бувамнинг қўлларида ўсганим учун, уларга меҳрим бўлакча эди. Бувамнинг елкасига ўтириб олиб, футбол томошаларига борганимиз, бувимнинг пиширган таомларини, қўлларимни ювмай паққос туширишларим ҳозир миямда айланаётган хаёлларим орасида сузиб юраркан, беихтиёр ўша дамларга бир зумга бўлса-да, қайтгим келди.\n— Буви, буви менга эртак айтиб беринг!\n— Албатта болагинам.\n— Буважон, мени елкангизга ўтқазиб, самолёт қилинг!\n— Қани келақол, учамиз, хўш қалай зўрми?\n— Зўр, зўр. Буважон балиқ овига борайлик.\n— Албатта борамиз, миттивой.\n— Буви мен кетдим ўйнагани...\n— Ўғлим, фақат эҳтиёт бўл. Кўп сакрама, кўп югурма!\nУлар менга ҳеч йўқ дейишмасди. Эркаликларимга жавобан, ҳеч ҳўмрайишмаган. Баъзан ўйланиб қоламан, шунча сабрни қаердан олишган экан. Шунча меҳрни, муҳаббатни-чи? !\nОта-онамнинг ёлғиз фарзанди эдим. Улар, шаҳарма-шаҳар қандайдир, менга номалъум ишлар билан юришарди. Баъзи-баъзида, уларни қўмсаб йиғлаганларимни ҳисобга олмаганда, бобом ва бувим билан жуда бахтли яшаганман...\n— Овқат тайёр бўлди, қани юринг!\n— Яхши, ҳозир бораман.\nҲамшира қиз овқатга чақириб келмаганида, оч қолганимни ҳам сезмай, ўтираверардим. Ўзим учун ажратилган мўъжазгина ҳонадан чиқиб, йўлак бўйлаб юрдим. Тикка қилиб қурилган зина жуда баланд, туша олмайман чоғи. Кимдур келиб ёрдам берса яҳши бўларди. Кўзим, беш қадамлар нарироқда турган курсига тушди. Оғир қадам ташлаб бордим-да, ўтириб олдим. Ёпиқ турган деразадан, кўча томон шундоққина кўриниб турибди. Јўл ушлашиб кетаётган йигит ва қизнинг мамнун чеҳрасида бир олам умид йилтиллаётганини кўриб энтикиб кетдим. Улар тахминан йигирма ёшлар атрофида бўлишса керак». Эсимда, мен эндигина йигирмага кирган кезларим. Куч-ғайратим, қизиққонлигим кўзларимда акс этган, ерга урса кўкка сапчийдиган, ҳақиқий шунқор эдим. Ўша вақтларга назар ташласам, умримнинг баҳорини жуда қаттиқ қўмсайман. Эндигина, институга кирган йилларим, мафтункорликда тенгсиз, ёшлик, гўзаллик нафаси уфуриб турган қиз билан танишган эдим. У жуда бетакрор эди. Узун, тун каби тим қора сочлари, сочларига ҳамоҳанг қошлари, сутга чайилгндай оппоқ юзи, узун киприклари остидаги қаҳва донасидак жигарранг козълари. Ёрқин, энг нурафшон тонгларнинг қучоғида, ҳар кун у билан учрашиш учун шошиларканман, юрагимда туғён ураётган фараҳбаҳш туйҚулардан еттинчи осмонга учар эдим.\n— Айтчи, сен мени эртага ҳам, худди бугунгидай сева оласанми? -дерди у ўша қаҳва доналаридак кўзларини шўх ўйнатиб.\n— Мен сени, эртага ҳам, бугун ҳам, қариб, мана шу қора сочларинга оқ оралаганда ҳам, бенуқсон юзингга доғлар, ажинлар тушиб кетганда ҳам худди бугунгидай, эҳтимол яна ҳам кучлироқ севавераман, — дердим қатъий оҳангда.\nУни деб қанча йигитлар билан ит-мушук бўлганимни аниқ ҳисобини ҳам айтиб бера олмайман. Ёдимда, унга биз билан бир олийгоҳда ўқийдиган яна тўрт-беш йигит ҳам ошиқ эди. Ўшанда, гуруг-гуруҳларга бўлиниб, ўз кўнглимизда не-не жанглар қилмагаанмиз. Қийшиқ кийилган қалпоқлар, ёқаси кўтарилган костюмларда, оғизга қистирилган сигареталардан тортганча, гўё дунёнинг энг катта муоммосини ҳал қилаётган мушкитёрлар сингари, тутардик ўзимизни. Бераҳмлик олови ёниб турган кўзларимизни дадил тикканча, ёқаларимиздан олардик. Бежизга бу даврни баҳорга қиёслашмаса керак. Баҳор каби ўзгарувчан, ҳиссиётларга тўла, ёрқин ва гўзал давр.\nУниверситетнинг иккинчи босқичида ўқиб юрган кезларим, бизнинг гуруҳга, малакали, анча-мунча илмий ишлар қилган аниқ фанлар доктори келган. У оғир-босиқ, тарбияли, мудом юзида сокин табассум билан юрадиган эркак эди. Мен ва дўстларим унинг дарсларида деярли ухлаб ўтирар эдик.\n— Сиз, — деди ўша профессор маърузаларидан бирида, менга кўрсаткич бармоғини қадаб, — ҳа, ҳа сиз биродар, илтимос ўрнингиздан туринг.\nИстамайгина ўрнимдан туриб, мағрур нигоҳларимни унга қаратдим\n— Нима учун эштишни хоҳламаяпсиз биродар? Мен жуда кўп кузатдим, ҳар сафар ё ухлаб ё дўстларингиз билан нималарнидур муҳокама қилиб ўтирасиз.\n— Чунки сиз айтаётган гаплар сариқ чақага ҳам арзимайди! — дедим сурбетлик билан.\n— Нима учун биродар? — деди у ҳамон табассумини йўқотмай\n— Бизга мана шу нарсалар кераклигига ишонмайман\n— Шундайми? — деди у яна хотиржам ҳолатда. Ўзини сокин тутаётгани тобора иззат-нафсимга тегиб борарди.\n— Шахсан менга сизнинг маърузаларингизнинг кераги йўқ. Биз муҳимроқ ишлар қилишимиз мумкин. Дунёни ўзгартириш учун ҳаракат қилишимиз керак. Бизлар, мана шу тўрт девор ичида ўтириб эмас, юксак ишларда ўзимизни кўрсатишимиз керак. Мен бир нарсага тушуна олмайман, нима учун сизлар, кўзойнакларингизни таққанча, қўлингизда дунё-дунё сарғайиб кетган қоғозларингизни кўтариб бизларга нималарнидир тушунтиришга уринасизлар. Сафсаталарингиз бошни оғритишдан бошқасига ярамайди-ку, ахир.\n— Демак, бу сизнинг қатъий фикрингиза, биродар, — деди у яна ҳолатини ўзгартирмай. У менга ёш болани гапини инобатга олмай, эркалатиб гапираётган одамдай кўриниб кетди.\nУ мийиғида кулганча, бошини сарак-сарак қилдиб, ёнимга яқинлашди. Чунонам яқинлашдики, ҳатто мен, у ҳозир қулоқларимга шивирласа керак дея ўйлардим. Лекин, у кўзларимга тикилиб, жуда жиддий гапирди.\n— Сиз, вақт ўтиб осмонларга парвоз этишга, дунёни ўзгартиришга, самовий юксалишларга интилмай ҳам қўярсиз! Гапларимни ҳам мағзини чақарсиз. Унутманг сизнинг миянгизнинг ҳажми ҳам бошқаларникидан қолишмайди, шунчаки сиз ҳозир «Баҳор даври»дасиз, — деди ва яна индамайгина маърузасини давом эттирди.\nЎшанда, катта эътиборга эга, мавқейи жуда баланд одам, тухумдан эндигина чиққан йигитчага, нақадар сабр билан муомила қилганига тасанно айтиш керак. Ҳатто, ўз фанидан ўрта баҳо ҳам қўйиб берган эди, гарчи менинг бошим бўм-бўш бўлса-да...\n— Сиз нега бу ерда ўтирибсиз, овқатга тушмайсизми?\n— Мен ҳалиги, ҳалиги бу зина жуда баланд экан. Бирортаси ўтиб қолишини кутаётган эдим, ёрдам берар…\n— Келинг, сизга ёрдам бераман, қани елкамга суянинг, ана бўлди юраверинг…\nБу ердагиларнинг бари жуда меҳрибон-да. Шифокор кўриб қолиб, ёрдамлашмаганида, аниқ оч қолар эдим. Лекин, овқатим совиб қолибди. Эссизгина, ўғлим ёқтирадиган таом экан. Қани энди, ҳозир мени кўргани келса, еб оларди. Менинг ёлғиз ўғлим.\nЎшанда куз эди. Рафиқам, менга ўғил ҳадя қилганида, қувончдан ўзимни қўярга жой тополмагандим. Унинг қўлчалари, оёқчалари чунонам митти эдики. Пучуқроқ бурни, кўринар-кўринмас сарғайиб турган қошлари, доим сўлак оқиб турадиган лаблари, кўзлари-чи, кўзлари! Улар бенуқсон эди. Юзимни юзига теккизиб, жаннат ифорлари келиб турадиган ҳидларига тўймасдим. Гоҳ менга, гоҳ онасига қараб талпинганларида, илк қадамларини қўйиб, қучоғимизга чопиб келаётганларида, жуда баҳли бўлганман. Афсуслар бўлсинки, биз фарзандли бўлиш баҳти билан бир қаторда фарзанд доғини ҳам тотиб кўрдик.\n— Қизингизга қон қуйиш керак, аҳволи жуда оғир, - деди-да шифокор операция ҳонасига югуриб кетди\n— Бирор нима қилиш керак, нимадир қилишимиз керак. Биз ундан айрилиб қолишимиз мумкин. Эй, Худо қизимни асра, асра, — рафиқам телба мисоли, йўлак бўйлаб бориб келар, мен эса хаёлларимни жамлай олмасдим.\n— Худо ҳаққи бир нима қилсангизчи, — деди у оҳири, менга бақириб\nШу билан, донор қидириб таниш-билишларимнинг ёнига чопдим. Ярим кечаси бор дўстларимни йиғиб келганимда эса, қизимнинг жони узилиб бўлган эди. Хона эшигига суянганган куйи, рафиқам ўтирар, қилт этмасди. Танаси музлаб, жажжи қўллари қаттиқ бўлиб қолган қизимни бағримга босдиму, ўкириб-ўкириб йиғладим. Қизимнинг ўлимидан сўнг рафиқамни ўзига келиши қийин бўлди. Биз нақд икки йил, «ит ётиш-мирза туриш» ҳаётини бошдан кечирдик. У ҳеч бир иш қилишни истамас, на уйга на болаларга ва на менга қарарди. Фақатгина, ўлиб қолмаслик учунгина ўзини мажбурлаб нон, сув ерди холос. Тонглари шифтга қараб, тушликкача ўрнидан турмас, кечалари алаҳсираб чиқарди. Назаримда, мутлоқ ҳаётдан совуганди.\n— Сен бу ишинг билан қизимизни ортга қайтаролмайсан. Илтимос мени қийнайверма, — дея Худонинг зорини қилардим унга.\nОчиғи, ҳам рўзғорга, ҳам болаларга қўшиб рафиқамга қараш, баъзан малол келарди. Лекин, ҳеч қачон хиёнат йўлига юрмаганман. Болалар тарбияси учун ҳам вақт ажратишим онсон бўлмади. Ўғлим ёшлигидан, ниҳоятда шўх бўлган. Инжиқлик қилмаслиги учун, нима деса бажо қилар, битта бўлгани учунми, меҳрим бўлакча эди унга.\nВақт ўтиши билан, рафиқам ўзига кела бошлади. Қизимизнинг вафотидан кейинги оғриқларни унутиш учун, иккимиз ҳам ҳаракат қилдик. Бир куни, ўғлимнинг туғилган кунида, у хархаша қилавергани учун хиёбонга бордик. Уйдан чиқар маҳалимиз, рафиқам:\n— Ҳеч оёғим тортмаяпди, балки бормасмиз, — деб қолди. Қўярда-қўймай, уни деярли судраб кетдим. Рафиқмнинг кўнгли, доим сезувчан эди. Эҳтимол, аёлларда олтинчи ҳиссиёт борлиги ростдир. Хархашаларда давом этаётган ўғлимни овутаман деб, ҳаммамиз хиёбондаги янги келтирилган арғимчоқлардан бирига чиқдик. Арғимчоқ тепага кўтарилиб, техник носозликлар туфайли қотиб қолди. Ўғлимга андармон бўлиб турганимда, рафиқамнинг нолали чинқириқидан ҳайратга тушдим\nЭнг кичик қизимиз унинг қўлидан тушиб кетган эди. Ўша дамдаги ҳолатимни тасвирлашга ожизман. Юрагимдаги туғёнларни боса олмасдим. Нималар бўлаётганини идрок этолмай, бир ўғлим ва бир қизимни бағримга босганча титрардим. Рафиқам ўзига келолмади, иккинчи қизимизнинг ўлимидан кейин у қайтиб ўзига келмади. Қизимизни ерга қўйиб қайтган кунимизни ҳеч унутолмайман. Ўша куни, кечқурун рафиқам ўзини жуда сокин тутди. Яна аҳволи оғирлашиб қолишини ўйлаб, қўрққаним сабаб, бу сокинлик мени бироз тинчлантирар, шу билан бирга ҳайратга ҳам соларди.\n— Аҳволинг яхшими? Яъни сен, ҳалиги яна аввалгидай бўлиб қолмайсан-а? — дедим қўрқибгина, у ухлашга кириб кетаётганида\n— Йўқ, мен энди у ҳолга бошқа тушмайман, - деди у юзимдан силаб қўяркан\n— Биз бирга бу синовни ҳам енгиб ўтамиз. Ишон, биргаликда енгиб ўтамиз!\n— Ҳа, ҳа албатда. Ишонаман! - деди у, ҳатто жилмайиб.\nМен, то ўша кундан бошлаб «Ишонаман» деган сўзга ортиқ ишонмайдиган бўлдим. Хонамизга кирганимда, у қўлида бир қути юрак дориси билан кўзларини ўша доим термулиб турадигани, шифтга қадаганча жонсиз ётарди. Дўстларимни айтишларича, мен ўша пайт, ҳатто йиғламабман ҳам. Тонг отиб, улар келишганида, мени жасадга термулган алфозда топишибди. Эҳтимол, ўша тун мен унинг кўзларига, ёш қотиб қолган кўзларига қараб энг гуллаган баҳор онларимни эслагандирман.\nБилмайман, айнан нималарни ўйлаганману, нималарни ҳис қилганман. Хотирам ўчиб, ўша қисмлар ҳавога учгандай эслашга ожизман. Лекин, бир нарсани айтишим мумкинки, рафиқамнинг бу ишидан қаттиқ ранжиган эдим. У мени ташлаб кетгани, иродасизлик қилгани ёки сабрли бўлолмагани учун эмас, икки қора кўзларини унутгани учун. Ҳар не бўлганда ҳам ота-оналар фарзандлари учун ҳам яшашга мажбур. Ўлим сўнги чора бўлолмайди. Жонга қасд этиш эса, кучсизликдан нишон. Мен унга ёрдам бера олардим. Балки, ҳозир тирик бўлганида, фарзандларимиз меҳрсиз ва қалбсиз, бебош бўлиб кетмасмидилар.\nУмримнинг қишига келиб, бу ерларда ёлғиз ўтирмаган бўлармидим. Илк бора, ўғлим мени бу даргоҳга олиб кираётганида, дарвоза устидаги лавҳни ўқиб тамом бўлаёзганим эсимда. «Қариялар уйи». Нақадар совуқ сўз, совуқ маскан, оғриқли манзил. Балки, бунга ҳам ўзим айбдордирман. Мен доим, тарбия деганда болаларни эркалаш, уришиш керак бўлса калтаклаш деган тушунчаларни билардим.\nНаҳотки, ота-она фарзандини, бир кун ёлғиз қолиш учун бор меҳрини бериб боқса. Ахир, менинг кўзлари қаҳва доналаридак рафиқам, шу фарзанд деб аталмиш мўъжиза доғидан жонига қасд қилмадими! Балки, ўша қизларимиз учун жонини жабборга берган рафиқам, бир кун келиб уни ҳам улоқтиришлари мумкинлигини хаёлининг бир чеккасига ҳам келтирмагандир.\nОвқатдан бироз тотидим-да, ўзим учун ажратилган ҳонага бир амаллаб келиб, ётдим. Мен ҳам шифтга қарадим. Хаёлларим яна мени олиб кетди. Қалбим тўлиб, болалигим ўтган беғубор ёзни, рафиқамни учратган фарҳбаҳш баҳорни, қўлимда жон берган болаларим ва рафиқам нафаслари қолиб кетган кузни эсладим. Энди ягона тилагим бор, холос. Бу фасл ҳам тезроқ ўта қолсайди...\nGT Recovery дастури\nМЬЯНМА: ДУЁДАГИ ЭНГ ЖАБРАНГАН ХАЛҚ – РОҲИНЖА\nМАЪЛУМОТНИ ТИКЛОВЧИ Recover Pictures Lab ДАСТУРИ\nМЬЯНМАДАН МУСУЛМОНЛАРНИНГ ҚОЧИШИ ДАВОМ ЭТЯПТИ\nМАЪЛУМОТЛАРНИ ТИКЛОВЧИ Undelete\nҚОМАТГА МОС ПАЛЬТО ТАНЛАШ СИРЛАРИ\nБОЛАЛАР ТАГЛИКЛАРИ ЎРНИГА ТЕЛЕВИЗОР ОЛИБ КИРМОҚЧИ БЎЛГАН ФУҚАРО ҚЎЛГА ТУШДИ\nШАЙХОНТОҲУР ТУМАНИДА ҚИДИРУВДАГИ АЁЛ ҚЎЛГА ОЛИНДИ\n«ҚАЙНОҒАМ ЕРНИ ЎЗЛАШТИРИБ ОЛГАН..»\n«ЁРДАМ БЕРАМАН ДЕГАНДИ, АММО...»\nРАЙҲОН “ҲАММАНИ ЖАМ” ҚИЛИБ, САНКТ-ПЕТЕРБУРГДАН БУХОРОГА ЙЎЛ ОЛДИ\nРАНИ МУКХЕРЖИ — САХОВАТПЕША АКТРИСА


00:00 / 24.02.2012 | eski savollar | 1126\nМуҳтарам УСТОЗ! Сайтда ба'зи биродарларни ҳатини о'қидим ва бу ҳатни ёзишга қарор қилдим. Эмишки ба'зи масжидларда ишловчилар одамларни эҳсонларини о'злаштираётган экан. Кечирасизлар-у, о'ша биз мусулмонларним озми-ко'пми ҳизматимизда бо'лаётган АҲЛИ ИЛМЛАР ҳолатидан бутунлай ҳабардор бо'лмаган ҳолда бундай гапларни айтиб юриш нақадар ачинарли... Мен билган масжид ҳодимлари оиласига етарли маблаг' топа олмай ҳаммадан ҚАРЗ бо'либ, атиги 40 000 со'мга 1(бир) ой ишлашларини биламан. Масжидни ташлаб кетай деса Аллоҳ :жждан ва илмини зое бо'лишидан қо'рқади, ташлаб кетмасдан бирор иш қилай деса кутилмаган пайтда ЖАНОЗА, МАРОСИМ, МАВЛИД ва ҳ.к... О'злаштиради деб мен бермасам, бошқалар бермаса ИМОМлар оиласини қандай тебратсин??? Жанозада ёки маросимда неча со'м беришимиз аёнку!!! Уларни ҳам бола-чақаси бор, болалари О'ҚИСҲИ, КИЙИНИСҲИ, ДАВОЛАНИСҲИ керак-ку!!! 40 000 со'м нимага етади!!! Аллоҳдан қо'рқайлик!!! ЖАНОЗАда ИМОМ, О'лган ОНАсини қабрга қо'я олмаганда ИМОМ, МАРОСИМда ИМОМ кераг-у, ОИЛАСИНИ НАФАҚАСИДА О'ЗЛАСҲТИРДИ-МИ??? ИНСОФ билан айтайлик исрофли ТО'Й учун миллионларга розимиз-у бечора ИМОМ озроқ пул олса (барибир ичида пушаймон, аслида бойлиги бо'лса, пул топиш МАНБАЙ бо'лса бу ишни қилмайдилар, аҳир АЛЛОҲ :жж КАЛОМИНИ о'қишган) САЙТга чиқиб УЛАРНИ АЙБДОР ДЭБ БОНГ уриш керакми? Бир ИМОМ шу ишни қилса (САЙТда ёзишган масжид ИМОМЛАРИ эҳсонни еб юборишар экан деб) оладиган арзимас пулларидан ҳам ЖУДО қилиш керакми??? Айблари ПУЛ топишга вақтларини биз суистемол қилиб о'зимиз ечолмаган даҳмазаларимизни уларни иштирокида ечамиз деб етаклаб юриб ПУЛ тополмаётганларими? Уялишимиз керак!!! ИМОМларни 90% ночор аҳволда, ишини тайин ё'қ:Сабаби-БИЗ!!! БИЗНИНГ МУАММОМИЗ!!! Никоҳда Фалончи артистга соати учун фалонча доллар, бечора ИМОМга 10 000 со'м!!! Бу қанақаси?! СҲаҳсан мен АҲЛИ ИЛМ ва ИМОМЛАРни жуда ҳурмат қиламан! Уларни ҳақида сайтда салбий ёритиладиган саволлар билан чиқишдан барчаларимиз ҳазир бо'лайлик! Аллоҳ :жж Уларни АЗИЗ КО'РГАНлиги учун 'ИЛМ берган!!! АЗИЗ УСТОЗ!!! Мени кечиринг, агар ноо'рин ёзган бо'лсам?! СҲу кунларда ДИЙН аҳкомларини баҳоли қудрат чин ИҲЛОС ила бизларга етказаётган ИМОМЛАРга АЛЛОҲ :жж РОҲМАТИ, САЛОМИ, БАРОКАТИ бо'лсин!!!\n- Баракаллоҳ! Ташаккур! Сизга Аллоҳ таоло кўп мукофотлар берсин!Жума куни ушбу маънодаги саволга жавоб бериб, кейин жума намозга бордим. Намоздан кейин имом домла ва масжид ходимларига мазкур саволнинг маъносини айтдим. Имом ва масжид ходимлари тушган эҳсонларни ўзлаштириб, ҳовли қуриб, автоуловлар олишар экан деган савол келди, дедим. Шунда мутавалли қуйидагиларни айтди: “Уйи йўқ, ижарда ўтирган имомларни ким гапиради!? Автоулови йўқ чиптага пул сўраб юрган имомларни ким гапиради?! Бизга берилган ҳар бир сўм учун тўлов қоғози ёзиб, берган одамнинг қўлига тутқазамиз. Агар буни қилмасак, балога қоламиз. Тушган пулларни маълум қисмини диний идорага ўтқазамиз. Масжид атрофидаги ёрдамга муҳтожларга имкони борича ёрдам берамиз.Аваллари имом билан масжид қавми орасида шартномалар тузилган. Имом қавмнинг диний хизматини қилади. Қавм имом ва унинг оиласини турар жой, озиқ овқат ва бошқа эҳтиёжларини таъминдайди. Ҳатто ўтинни ёриб беради ва ҳоказолар. Ҳозир эса, бир кунлик харажатни қоплайдиган маблағни ойлик дейилмоқда ва имом еб кетди деб жар солинмоқда.Ўтган даврларда халқимиз ўзи емай уламоларга едирган, ўзи киймай уламоларга кийдирган, ўз ҳаётини хавфга солиб уламоларни ҳимоя қилган. Бугунги кунга келиб, баъзи одамлар олимларни, имомларни мазаммат қилишга ўтдилар. Уларга нисбатан нолойиқ муомала ва тўҳматлар қилишга ўтдилар. Бу ишда улар номусулмонлардан ўрнак олишаётган бўлсалар, ажаб эмас.Аммо ушбу мактубни ёзган азиз биродаримиз каби ҳақиқатни тушунадиганлар кўп, алҳамдулиллаҳи! Шу билан бирга бошқаларга ҳам билдириб туришимиз керак, беодобларни одобга чақириб туришимиз керак.Марҳамат қилиб, бу борада фикр ва мулоҳазаларингизни ушбу сайтга ёзишингизни сўрайман! “Аллоҳ яхшилик қилувчиларнинг ажрини зое қилмас!”Камоли эҳтиром ила Шайх Муҳаммад Содиқ Муҳаммад Юсуф.\nкитоблар,аудио-ва видио махсулотлар\nМУЗЭЙДАН МУСУЛМОНЛАРГА ҚАЙТГАН ПАЙГАМБАРИМИЗ ИДИСҲЛАРИ\nМУСУЛМОНГА ОЗОР ЭТКАЗСА?\nИчган одам билан ўтириш\nМайитни қабрга Қуръон билан кўмиш\nҲазрат жавоб берсангиз\nКамбағалларга ёрдам бeриш ҳақида


Осиё Кубогига ҳакамлар қандай танлаб олинган ва улар ўйинларга қандай тайёрланишади?\nОсиё Кубогида бизнинг миллий терма жамоадан ташқари ҳакамларимиз ҳам фаолият олиб боришмоқда. Шу кунга қадар бир қатор масъулиятли учрашувларни бошқаришга муваффақ бўлишди. Жумладан, бугун бўлиб ўтадиган ниҳоятда муҳим ўйинлардан бири Эрон ва Ироқ терма жамоалари ўртасидаги учрашувни ҳамюртимиз Равшан Эрматов бошқариб боради.\nХўш, Осиё Кубоги ўйинларига ҳакамларни қандай танлаб олишган? ЎФА матбуот хизмати шу ҳақида маълумот берибди.\nАввало, Осиё Кубоги ўйинларини бошқаришга номзод ҳакамлар назарий имтиҳонлардан ўтказилди. Кейин эса улар юқори малакали мутахассислар назоратида жисмоний синовлар топширишди. Шундан сўнг майдонда футболчилар иштирокида ўйинда рўй берадиган турли вазиятлар (жарима майдончаси ичидага қоида бузилишлари, тактик фоллар, ўйиндан ташқари ҳолат ва ҳоказо) содир этилди, ҳакамлар эса бу вазиятларда тезкор қарор чиқаришлари талаб этилди. Бу жараён видеога олиниб, машғулотдан кейин ҳакамлар намойиш этилди ва хато-камчиликлари таҳлил қилинди. Бу жараёнлар давомида мунтазам равишда ҳакамларнинг соғлиғи назорат қилиб турилди. Улар махсус витаминлар қабул қилиб боришди. Шунингдек, Осиё Кубогида қатнашадиган ҳар бир жамоанинг ўйин тактикаси, ўзига хос феъл-атворга эга футболчи ва мураббийлари ўрганиб чиқилиб, улар ҳақида батафсил маълумот тақдим этилди.\nЭнди эса ҳакамларнинг учрашувларга тайёргарлик схемасини эътиборингизга ҳавола қиламиз\n* Ўйинга 4 кун қолганда: Юқори интенсив жисмоний машғулот.\n* Ўйинга 3 кун қолганда: Футболчилар иштирокида майдонда рўй берадиган баҳсли вазиятлар бўйича техник машғулот+ўртача интенсив жисмоний машқлар. Ушбу машқ пайтида жарима майдончаси ичида рўй берадиган эпизодлар ва ўйиндан ташқари ҳолатлар 4та видеокамера ёрдамида ёзиб олиниб, кейин ҳакамнинг ҳаракатлари таҳлил қилинади.\n* Ўйинга 2 кун қолганда: 15 дақиқалик 2та таймдан иборат футбол учрашуви ташкил қилиниб, ҳакамлар гуруҳи ушбу ўйинни бошқаради + ўртача интенсив жисмоний машқлар.\n* Ўйинга 1 кун қолганда. Учрашув бўладиган шаҳарга йўл олиш (Агар ўйин бошқа шаҳарда ўтказилаётган бўлса). Ўйин бўлиб ўтадиган майдонда енгил машғулотлар.\nЭслатиб ўтамиз, Осиё Кубоги-2019 мусобақасида Ўзбекистон номидан қуйидаги ҳакам ва инструкторлар иш олиб боришяпти:\nРавшан Эрматов (Рефери)\nВалентин Коваленко (Рефери)\nИльгиз Танташев (Рефери)\nЖаҳонгир Саидов (Рефери ассистенти)\nАбдуҳамидулло Расулов (Рефери ассистенти)\nФарҳод Абдуллаев (Инструктор)\nШунингдек, Осиё Кубоги-2019 мусобақасида махсус меҳмонлар ҳам фаолият юритишяпти:\nПьерлуижди Коллина (ФИФАнинг Ҳакамлар қўмитаси раиси)\nМассимо Бузакка (ФИФА Ҳакамлари директори)\nДэвид Эллерей (IFAB Техник директори)


Марко ҳаммага қарши. Муҳаббат ва нафрат чегарасидаги Матерацци\n17:26 / 19.04.2020\n2002 йил 5 майда, қандайдир икки соат ичида А Сериянинг пешқадами уч марта ўзгарди. «Интер» ўшанда икки марта пешқадамга айланган, аммо иккинчи бўлимда Эктор Купер жамоаси пароканда ўйин намойиш этади ва учинчи ўринга тушиб кетади. Миланлик юлдузларни тушуниш мумкин эди, ҳаммаси тушкун, Роналдо йиғлаган... Ўша пайтда эса, Марко Матерацци Алессандро Нестага ташланиб, бўғаётганди: «Сенга икки йил олдин Скудеттони ютиб бергандим», – деб бақирарди у, - «қўйиб берсанг бўларди-ку!»\nМарко ўшанда икки йил олдин Перуджада ўтган учрашувни ёдга олганди. 2000 йилнинг 14 майида «Ювентус»нинг маҳаллий жамоага мағлубияти «Лацио»ни чемпионга айлантирганди. Ўша пайтлар Матерацци «Перуджа» сафида ўйнарди, лекин нима бўлганда ҳам «Биз «Ювентус»ни ютиб бергандик, энди, сен қўйиб беришинг мумкин эди», дейиш ғалати мантиқ. Лекин Матерацци учун бу оддий ҳол...\nFrance Football журнали 2016 йилда муштарийлари ўртасида сўровнома ўтказган ва «Қайси футболчи сизда кўпроқ нафрат уйғотади?» деган саволни қўйганди. Гап бутун футбол тарихидаги футболчилар ҳақида эди, шунда ҳам 80-йилларнинг қўпол дарвозабони Тони Шумахер ғолиб бўла олмади. Осонлик билан Марко Матерацци шоҳсупага чиқди. Расман футбол тарихидаги энг кўп нафратга дучор бўлган футболчи – Марко Матерацци.\nУ 28 ёшида «Интер»га келгунча, ҳеч қачон топ-клуб сафида тўп сурмаганди. Футболни ташлаши ҳам мумкин эди. Ўн етти ёшида отаси бошқарган «Мессина Пароло» жамоасида ўйнаган, лекин клуб молиявий инқироз туфайли банкрот бўлиб, Марко ҳаваскор футболчига айланди.\nУ орада бир муддат баскетбол билан ҳам шуғулланиб юради. Шу пайт, учинчи дивизиондаги «Трапани» жамоаси скаутлари ёш ҳимоячи билан қизиқиб, профессионал шартнома таклиф қилишади. Тўғри, атиги C Серия, аммо ҳақиқий клуб. У ердан Марко B Серия вакили «Перуджа»нинг назарига тушади.\nҲаваскор мураббийнинг шогирди\n«Перуджа» ҳозир унутилиб кетган, аммо аср бошларида «Перуджа» хабарлар лентасини портлатиб турарди. Клуб хўжайини Лучани Гаучи ноодатий қарорлари билан ном чиқарган, ҳатто асосий жамоа мураббийи учун конкурс ҳам эълон қилганди. Мактабда ўқитувчи бўлиб ишлайдиган мухлис Серсе Косми ўша конкурсда ғолиб чиқиб, «Перуджа»ни бошқариш ҳуқуқини қўлга киритганди.\nБироз ғалати, лекин Марко айнан ўша инсонлар ичида улғайди.\n«Косми доим менга ёрдам берарди. У ўйинларимни қаттиқ танқид қилар, аммо «Интер»га трансферим дастлаб бекор бўлганида, айнан у биринчи бўлиб мени юпатганди», – деб эслайди футболчи.\nМатерацци «Интер» эътиборига анча аввалроқ тушган бўлса-да, юлдузли жамоага ярашмагандек туюларди ва асосий трансфер мақсад бўлмаган. У 2001 йилда, 28 ёшида «Интер»га ўтди ва биринчи мавсумдаёқ Скудеттони ютишга жуда яқин келганди. Кейин ўша, юқорида эсланган «Лацио» сафари рўй беради. Марко мағлуб бўлишни умуман ёқтирмасди, «Интер»га ҳам айнан шу хислат етишмас, айнан Марко сингари футболчилар лозим эди.\nФутболчининг характерини статистик кўрсаткичлар орқали намоён қилиш унча осон эмас, лекин Матераццига келганда, қийинчилик туғдирмайди. 1998 йилнинг ёзида у «Эвертон»нинг назарига тушган ва Англияда ўзини синаб кўришга ҳам улгурган.\n«Унинг тажовузкор услуби АПЛда мослашиш учун анча ёрдам беради», – деб ҳисоблаганди «Эвертон»нинг ўша вақтдаги устози Уолтер Смит.\nСмит адашганди. Матерацци 27 ўйинда майдонга тушди ва тўрт марта қизил карточка олди. Унинг ўйини ҳатто Англия учун ҳам ҳаддан ташқари бўлиб чиққанди. Йил ўтиб Марко «Перуджа»га қайтди ва А Сериядаги 12 голи билан жавоб берди, жамоаси эса мавсум стартида ҳеч кимни аямай мағлуб этарди.\nБуффон, Тюрам, Каннаваро, Алмейда, Консенсайу, Аморозо, Милошевич, Ди Вайо кабилар билан юлдузли «Парма» дастлабки 20 дақиқадаёқ уч гол ўтказди. «Милан»дан эса мавсумда 6 очко олишга муваффақ бўлинди. Матерацци ҳимоячи бўлса-да, ўша жамоанинг пенальтисти ва энг яхши тўпурари эди. Мавсум тугагач унинг «Интер»га трансфери амалга ошди.\n«Интер»даги дастлабки йиллар\nМатераццининг ўзига хослиги шунда эдики, энг иложсиз вазиятларда ҳам совуққонликни сақлаб қолар, ҳужумчининг зарбасига халақит бериш мумкин бўлмаган пайтларда ҳам подкат билан вазиятни ўз фойдасига ҳал қила оларди. Шунингдек, Марко стандарт вазиятларда ҳам ўз жамоаси ҳудудида, ҳам рақиб жарима майдонида жуда фойдали эди.\nАммо унинг рискли услуби шунга мос шерикни тақозо қиларди. Шунинг учун ҳам у Италия терма жамоасида Каннаваро ёки айниқса, Неста билан тандем бўлганида жуда самарали бўларди. Ана шунда Марконинг темир оёқлари ҳимоя пойдеворини ясашда таянч бўларди. «Интер»да эса, худди ўзига ўхшаган Иван Кордоба бўлар, шунинг учун бу икки ҳимоячи шерикликда, худди, тишига пичоқ қистириб, лекин ўз кемасини ташлаб келган қароқчи тўдасини ёдга солиб юборишарди.\nЭктор Купер ўрнига Манчини келди ва жамоа таркиби йилдан-йилга кучайтира борилди. Бир-икки йил ўтиб «Интер» шу даражада кучайдики, Матераццининг ҳам унча кераги қолмаганди. Энди ҳимоя марказида Кордобадан ташқари Синиша Михайлович, Карлос Гамарра ва Николас Бурдиссо бор эди, бунинг устига 2005 йилнинг ёзида Миланга Мадриддан Вальтер Самуэль ҳам келиб қўшилди. Ҳимояга бу қадар эътибор берилишининг сабаби «Интер» катта ўйинларда кучсиз ўйнаши эди.\nМилан дербиси аср бошларида нафақат шаҳарда ёки Италияда, балки бутун Европа учун ҳам катта воқеа бўларди. 2003 йилда бу икки клуб Чемпионлар Лигаси ярим финалида орани очиқ қилишди, 2005 йилда эса, чорак финалда. Ўша ўйинлар «Интер»га натижа олиб келмаган бўлса-да, қуйидаги сурат тарихда қолди.\nҲар икки жамоа таркибидаги юлдуз футболчилар шу қадар кўп эдики, асосий таркибга сиғдиришнинг иложи бўлмаган. «Интер» сафида Вьери, Адриано, Станкович, Камбьяссо, Верон, Дзанетти, «Милан» таркибида эса, Гаттузо, Пирло, Зеедорф, Кака, Шевченко, Креспо, Руи Кошта, Кафу...\nЁзда Манчини янгидан қайта қуришни бошлади ва жамоа характерини кучайтиришга урғу бера бошлади. Ғолиблик руҳиятини пайдо қилиш йўлида «Реал»дан Фигу ва Солари келди. Юқорида айтилган Самуэль ҳам келгач, Матерацци захира вариантига айланиб қолди. Шундагина Марко ҳам ўзгаришлар вақти келганини англаганди.\n«Мен агентимга бошқа жамоа ахтаришни айтдим. Манчини очиқ-ойдин жамоада менинг келажагим йўқлигини билдирганди. «Милан» дарҳол қизиқиш билдирди, «Интер»га содиқ бўлсам-да, ўйнашим керак эди, ахир жаҳон чемпионатини таҳликага қўя олмасдим.\nКелишув деярли ҳал бўлганди, лекин терма жамоа мураббийи Марчелло Липпи билан суҳбат ҳаммасини ўзгартириб юборди. У менга клубдаги ҳолатим қандай бўлишидан қатъи назар, мени мундиалга олиб кетишини айтди. Мен «Интер»да қолдим, у эса, ваъдасида турди», дея эслайди у.\nМатерацци ростан ҳам асосий таркибдаги ўрнини бой берганди. Қишга бориб ҳимоя марказида Кордоба – Самуэль жуфтлиги аниқ эди. Захирада қолиб кетган бўлса-да, Матерацци Германияга, жаҳон чемпионатига йўл олди. Тўғри, у ерда ҳам Марко захира варианти бўлган, асосий ҳимоячилар Каннаваро ва Неста жуфтлигидан иборат эди.\nЛиппининг энг катта хизмати шунда эдики, терма жамоадаги муҳитга Кальчополи таъсир қилмади. Тергов ҳаракатлари айни ўша пайтларда ўтказилаётган, таркибдаги деярли ҳамма футболчилар воқеаларга алоқадор эди. «Ювентус»ни қуйи лигага тушириб юбориш ҳақидаги қарор чиққан куни Германия билан ярим финал ўйини эди. Ўшанда ҳам жамоа жипс, муҳит аъло бўлган.\nФутболчилар турнирни қай даражада иштиёқ билан ўтказганини Липпининг мана бу сўзлари ҳам ифодалаб беради: «Одатда, гуруҳдаги сўнгги тур олдидан бош мураббий футболчиларга вазиятни аниқ тушунтириши ва уларда иштиёқ уйғотиши лозим бўлади. Ғалаба нима учун зарур экани, дуранг ҳам қониқтирса-да, кейинги босқич учун қандай ўйнаш кераклигини тушунтириши керак. Диққатни жамланглар, бўшашманглар, каби сўзлар билан. Аммо бизда ҳаммаси бошқача эди. Кийим алмаштириш хонасига кириб борар эканман, футболчиларнинг ўзи ғалаба шарт эканини бир-бирларига айтишар, ҳатто турнир сеткаси, плей-оффларда қийинроқ рақибга тушмаслик учун қандай натижа лозимлиги ҳақида қайғураётгандилар. Бу жуда яхши белги эди».\nГуруҳдаги сўнгги ўйинда, Чехияга қарши баҳсда Неста жароҳат олди ва 17-дақиқадаёқ унинг ўрнига Матерацци туширилди. Саккиз дақиқа ўтиб, Тотти бурчак зарбасини ижро этди – ҳаммадан баланд сакраган Марко Чех дарвозасини ишғол қилди. Саккиз дақиқада ғалаба голи, гуруҳда биринчи ўрин – ажойиб натижа, бундан кейин асосий таркибдаги ўрин кафолатланади. Лекин кейинги ўйиндаёқ ҳаммаси тугади.\nАвстралияга қарши нимчорак финал. Италия ўйинни назорат қилар, биринчи бўлимнинг ўзидаёқ камида учта гол уриши мумкин эди. Кейин эса, ҳакамга навбат келди. Марк Брешиано Буффон дарвозаси томон ҳаракатланар, лекин бу тоза яккама-якка ҳолат эмасди. Замбротта уни таъқиб қилаётганди. Шу пайт Марко рақибга нисбатан қоида бузди. Қоида у қадар қўпол равишда бузилмаган бўлса-да, ҳакам ҳимоячини майдондан четлатди. Фақатгина сўнгги дақиқалардаги пенальти Италияни қутқариб қолганди.\nЧорак финалдан бошлаб, Италия 4-3-3 схемасидан 4-4-2 схемасига ўтди. Ҳужумда ижрочилар етарли бўлса-да. юлдуз футболчилар захирага олинганда тўғри тушунишди. Бу ҳатто мураббийни ҳам ҳайрон қолдирган.\n«Мен Тоттига энди захира футболчиси бўлишини айтдим. У менга, «яхши, жаноб» деди. Ҳаммаси катта футболчилар эди, ҳеч ким ўзини ўйламади, ҳамма жамоа учун қайғурарди», – дея эслайди Липпи.\nМатерацци дисквалификация қилинган ўйинда Барцальи ҳимояда ўйнади ва Украина устидан йирик ғалабага эришилди. Германияга қарши яримфиналда Марко яна таркибга қайтди. Ўйин Дортмундга белгиланганди, бу стадионда немислар тарихда ҳеч қачон мағлуб бўлмаган. Италия бутун ўйин давомида ўйин суръатини пасайтиришга уриниб, овертаймда эса, тўрт ҳужумчи билан ўйнай бошлади.\n«Энди майдон марказида ҳеч нарса содир бўлмаётганди. Ўйин ҳужумчилар ва ҳимоячилар баҳсига айланиб кетди. Ҳимоямиздан кўнглим тўқ эди – марказда Каннаваро ва Матерацци, қанотларда Гроссо ва Дзамбротта, таянч зонасида Гаттузо», – деб ўз қарорини тушунтиради мураббий.\nИккинчи қўшимча бўлимда Италия таркибида бир вақтда Тотти, Дель Пьеро, Якинта ва Жилардино бор эди ва хавфли вазиятларни фақат Италия яратаётганди. Ниҳоят ўйин охирларидаги икки гол майдон эгаларини мағлуб этди. Финалда Франция либосини кийиб олган жаҳон терма жамоасига қарши ўйин кутиб турарди.\nФинал қаҳрамонимиз учун ёмон бошланди – унинг қўполлиги Италия дарвозасига пенальти билан якунланди. Еттинчи дақиқадаёқ Зидан французларни ҳисобда олдинга олиб чиқди. Аммо орадан ҳеч қанча ўтмай, Марконинг ўзи жавоб голини урди. Патрик Виейра билан ҳаво курашида ғолиб чиққан ҳимоячи Пирлонинг узатмаси ёрдамида ҳисобни тенглаштирди. Қизиқ ҳолат, шу тариқа Марко Матерацци икки гол билан ўша Италия терма жамоасининг тўпурари бўлганди. Лука Тони ҳам икки гол урган, лекин у 6 ўйинда қатнашган бўлса, Марконинг икки голига атиги 4 ўйин етарли бўлди.\nИталия сал кучлироқ кўринаётганди. Бўлим охирида Пирлонинг навбатдаги узатмасидан сўнг, Тонининг бош билан зарбаси тўсинга тегди. Иккинчи бўлимда Тонининг голи офсайд туфайли ҳисобланмади. Фақат бўлим ўрталарида италияликлар қўпол хатога йўл қўйиб, Зиданни жарима майдонида ёлғиз қолдиришди. У боши билан гол уришга жуда яқин келганди.\n109-дақиқада турнирнинг энг машҳур палласи келди. Матерацци Зиданнинг либосидан тортиб қолди, франциялик футболчи эса Маркога қарата «агар футболкам ёқиб қолган бўлса, ўйиндан кейин сенга бераман», – деди. Матерацци шу пайт нимадир-нимадир деди. Зидан аввал хотиржамлик билан орқага қайтаётганди, лекин бирданига қарорини ўзгартирди.\nМатерацци ўша зарбани поп-хитга айлантириб юборди. Ток-шоулардан қатнашди, китоб ёзди. Парижда Зидан ва Матераццининг ўша ҳолатига хайкал қўйишди. Кейин эса, то 2017 йилда бор ҳақиқатни ошкор қилгунча, Зиданга айтилиши мумкин бўлган 250 вариант ҳақида ёзди. Аммо ўша ўйиндан кейинги илк талқин ҳаммасини тасдиқларди – бу худди ўша Нестага айтилган мантиқсиз эътироз каби Матераццига хос: «Мен Зиданнинг синглисини ҳақорат қилмадим. Унинг бемор эканини ҳам билмагандим».\nМатерацци финалдаги пенальтилар сериясида ҳам имкониятидан фойдаланди. Ўйиндан кейин Жаҳон кубогига Италия байроғидан тикилган қалпоқни кийдириб ҳам қўйди. Ундан-да зиддиятлироқ шахсни футболда топиш мушкул.\nЎн йил ўтиб, у ўша финал оқшомида аҳмоқлик қилганини тан олади, аммо шу билан бирга, Зиданнинг жавоби ҳам тўғри бўлмаганини қўшимча қилди – «ҳа, мен аҳмоқона гап айтгандим, лекин майдонда бундан ҳам бадтар ҳақоратлар янграйди».\nЖаҳон чемпионатидан кейинги мавсумда Матерацци яна асосий таркибга қайтди ва Самуэль билан бирга ҳимоя марказини ташкил қилди. Бир мавсумда у 10та гол уришга муваффақ бўлди. «Интер»нинг пеналтисти Златан Ибраҳимович эди, Марко эса, ҳар қандай стандарт вазиятни хавфга айлантира оларди.\nМоуриньо келгач, Марко майдонга кам туша бошлади, лекин жамоа ичидаги ўрни барибир катталигича қолганди. Футболчи Жозе билан танишувини ҳам ўзига хос тарзда ҳикоя қилиб беришни ёқтиради: «Унда менинг рақамим йўқ эди, зеро жамоадаги асосий юлдузлардан эмасдим. Лекин йўлини топиб, менга қўнғироқ қилди ва бирга ишлашни сабрсизлик билан кутаётганини айтди. Жозе инсонлар билан илиқ муносабат ўрнатишда беназир эди».\nЖозе Моуриньо мағлубиятга учрашни билмайдиган футболчиларни яхши кўрарди. Марко ҳам мос шаклда жавоб берди – «Жозе учун ўлишга ҳам тайёрман».\n«Интер»нинг шонли мавсумида Матерацци деярли ўйнамаган. Лекин жамоада шу қадар ўрин тутардики, финалда бир неча дақиқа майдонга ҳам туширишганди. Кейинчалик, Моуриньонинг танаффусдаги кўрсатмаларини ҳам ошкор қилган.\n«Ҳаддан ташқари яхши ўйнаб юборяпсизлар. Ҳимояга эътибор беринглар, хотиржамроқ ҳаракат қилинглар. Шунда қарши ҳужумда уларни жазолашимиз мумкин», – деган экан португалиялик мутахассис.\nМатерацци Жозедан кейинги мураббийлар билан чиқишмади. Бенитес ҳам, Леонардо ҳам Марконинг керакли фазилатларидан фойдалана олишмади. Қизиғи, иккала ҳолатда ҳам зиддиятлар расм туфайли юзага келган. Бенитес машғулот базасидан Матерацци ва Моуриньонинг биргаликда тушган расмини олдиртириб ташлаган бўлса, Леонардо Маркога совринлар билан бирга расмга тушишга рухсат бермади.\nКейинчалик Матерацци Бенитесни «Формула 1» автомашинасини миниб олган қўрқоқ полициячига ўхшатган ва ўз соясидан ҳам қўрқадиган мураббий сифатида гавдалантирган. Леонардони эса сотқинликда айблади. Балки шунинг учун жамоа ўйини бирданига пасайиб борди. Матерацци каби футболчилар билан ўзига хос тарзда муносабат ўрнатиш лозим эди.\n12:44 / 06.04.2019\nМатерацци кимни энг яхши ҳимоячи деб ҳисоблаши ва Зидан билан муносабатлари ҳақида гапирди\n20:06 / 12.11.2016\nҲиндистонда 35 минг мухлис Матерацци жамоасига қарши ўйинда Зидан ниқоби остида пайдо бўлди


21.10.2019 11:21 0 8786\n«Tashkent city» ҳудудидаги боғ бугун, 21 октябрь куни соат 14:00 гача хизмат кўрсатиши, соат 14:00 дан 20:00 гача боғда санитария ва профилактика ишлари олиб борилиши маълум қилинди.\nЭслатиб ўтамиз, Тошкент шаҳар ҳокими Жаҳонгир Ортиқхўжаев «Tashkent city» халқ учун расман очилгани ҳақида видеомурожаат қилганидан сўнг боғга кўплаб ҳамюртларимиз ташриф буюраётган эди.\nШунингдек, Tashkent city комплекси ҳудудида олиб борилаётган қурилиш ишлари атрофидаги йўлларда ҳаракат хавфсизлигини таъминлаш мақсадида 21 октябрь кунидан юк оғирлиги беш тоннадан ортиқ бўлган юк машиналари учун чеклов ўрнатилмоқда.\nЧеклов Ислом Каримов кўчасининг Олмазор кўчасидан Бунёдкор кўчасигача бўлган қисмида 6 ой муддат давомида амал қилади.\nМаданият 12/03, 20:34\n«Tashkent City»даги «раққоса-фавворалар» ёқилди (видео)\nЖамият 05/12, 20:06


2021 йил 9 апрел куни соат 17:30ларда номаълум шахс Тошкент шаҳри Олмазор тумани Бешқўрғон-4 даҳаси 5- ва 3-уйлар орасида жойлашган 107-сонли болалар боғчаси ёнида бўла туриб, унга нотаниш бўлган 17 ёшли Элёр А. билан ҳеч бир сабабсиз жанжаллашган ва пичоқ билан қорин қисмига бир маротаба уриб жароҳат етказган.\nИИВ ҳузуридаги Тергов департаменти хабарига кўра, натижада Элёр А. қорин олд девори, ўнг охирги қовурға остида санчилиб кесилган жароҳатлари билан шифохонага мурожаат қилган.\nМазкур ҳолат юзасидан Олмазор тумани бўйича ИИО ФМБ ҳузуридаги Тергов бўлинмаси томонидан Ўзбекистон Республикаси Жиноят кодексининг 277-моддаси 2-қисми “в” банди (Безорилик) билан жиноят иши қўзғатилган.\nОлиб борилган тергов ҳаракатлари давомида ушбу жиноятни фуқаро 17 ёшли Фаррух З. содир этгани, у таниши, 17 ёшли Зафар И. билан Оғабек Ғ. ўзаро жанжаллашаётганида ажратиш мақсадида борган вақтида у ерда бўлган Элёр А. билан жанжаллашиб қолгани аниқланган.\nҲозирда тергов давом этмоқда, дейилади маълумотда.\n“Ўз уйингни ўзинг асра!” — Гуручариқликларга ваъда қилинган ерга тадбиркор “чанг солмоқда”\n17:10 / 08.04.2022\nОлмазор туманига 21-марта келишим экан – президент навбатдаги ташрифини Рамазон билан боғлади\n16:56 / 06.02.2022\nОлмазор туманида 4 та автомобиль иштирокидаги ЙТҲ содир бўлди


Ислом Каримнинг сиёсий фарзанди Шавкат Мирзиёдан Туркия президентига шапалоқ: Қуддус борасида Трампни ҳам, Эрдўғанни ҳам қўлламаймиз - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n22:27 - Ислом Каримнинг сиёсий фарзанди Шавкат Мирзиёдан Туркия президентига шапалоқ: Қуддус борасида Трампни ҳам, Эрдўғанни ҳам қўлламаймиз\nКечаги хабарларимизда Шавкат Мирзиёнинг турк султони Эрдўғон билан телефон орқали мулоқоти ҳақида хабар қилгандик. Маълум бўлишича, Эрдўған Мирзиёни Истанбулга Ислом Ҳамкорлик Ташкилотининг ошиғич саммитига чақирган. Мажлисда гап нима ҳақида боришини ҳис қилган Шавкат Мирзиё унга бормоқчимас.\nИстанбул анжуманига Ўзбекистон Республикаси Олий Мажлиси Сенати раиси Ниғматилла Йўлдош боради ва ИҲТ саммитида иштирок этади. "Ўзбекистон Республикаси Олий Мажлиси Сенати Раиси Ниғматилла Йўлдошев бошчилигидаги делегация 2017 йилнинг 13-декабр куни Истанбул шаҳрида (Туркия) бўлиб ўтадиган Ислом Ҳамкорлик Ташкилоти саммитининг фавқулодда саммитида иштирок этади", - дейилади Ўзбекистон Ташқи Ишлар Вазрлигининг хабарида.\nТахмин қилиш мумкинки, Ўзбекистон вакили Трампни ҳам, Эрдўғонни ҳам қўлловчи бирор ҳаракат қилмайди. Аксинча, ҳамма маъсулиятни тиши йўқ БМТ гарданига осиб, сувдан қуруқ чиқишга ҳаракат қилади. Эҳтимол шуниси ҳам тузукдир, дейди мухбиримиз. Аммо таъкидлаш керак, Ўзбекистон Филастин суверенитетини биринчилардан бўлиб тан олган ва у мамлакатнинг Тошкентда элчихонаси очилишига рухсат берганди.\nБуёғи нима бўлади? Буни башорат қилиш қийин. Аммо, Шавкат Мирзиё Эрдўғаннинг таклифи билан бошланган бошқа бир ишини – Ўзбекистонни исломлаштиришни тўхатишини истардик.


Муборак кўкраклари ёрилишидаги бир қанча ҳикматлар ва фойдалар — KUKALDOSH.UZ\nБиринчи ҳикмат. Аллома Ибн Мунир айтади: «Пайғамбар алайҳиссаломнинг кўкраклари ёрилган пайтдаги сабрлари билан Исмоил алайҳиссаломнинг Аллоҳдан синов келган пайтда кўрсатган сабрлари бир-бирига ўхшайди. Бироқ Расулуллоҳ соллаллоҳу алайҳи васалламнинг сабрлари Исмоил алайҳиссаломнинг сабрларидан оғирроқ ва даражаси юқорироқ бўлган. Чунки Исмоил алайҳиссаломдаги ҳолат у кишининг иймонларини имтиҳон қилиб кўриш мақсадида бўлган. Аммо ўша ҳодиса (яъни Аллоҳ йўлида оталари томонидан қурбон қилинишлари) воқеликда амалга ошмаган. Расулуллоҳ соллаллоҳу алайҳи васалламнинг кўкраклари ёрилгани эса ҳақиқатдир. Қолаверса, бундай воқеа у зотда бир марта эмас, балки такрор-такрор юз берган. Устига-устак, бу воқеа оналари, боболари ва яқинларидан узоқда, ҳали улғайиб улгурмаган етим чоғларида бўлиб ўтган».\nИккинчи ҳикмат. Шайхулислом Абулҳасан Субкий раҳимаҳуллоҳдан Пайғамбаримиз алайҳиссаломнинг кўкраклари ёрилиши ва юракларидан қора қоннинг олиб ташланиши ҳамда фариштанинг «Бу шайтоннинг сендаги насибаси эди» дегани ҳақида сўрашганда шундай жавоб берган: «Инсоният қалбида бўладиган, шайтон васвасаларини қабул қилиш учун яратилган қон ул зотнииг муборак қалбларидан бутунлай чиқариб ташланган. Шундан кейин у зотнинг қалбларига шайтон васваса қила олмаган. Аслини олганда, ундан олдин ҳам у зотга шайтон васваса қилишига ҳеч қандай имкон йўқ эди. Чунки Аллоҳ таолонинг Ўзи Набий алайҳиссаломни шайтон васвасасидан муҳофаза қилиб қўйган. «Ундай бўлса, шайтоний қонни у зот алайҳиссаломда яратиб, яна олиб ташлашдан мақсад нима эди?» деб сўралса, биз бунга қуйидагича жавоб берамиз: «У зотдан олиб ташланган қон Аллоҳ таоло барча инсонни яратиш пайтида қўшиб яратадиган табиий қон эди. Бинобарин, Пайғамбаримиз алайҳиссалом буюк Расул бўлишлари билан бирга, оддий инсон ҳам эдилар. Шундай экан, у зотнинг таналарида бундай қоннинг мавжуд бўлганига ажабланмаса ҳам бўлади. Аллоҳ таолонинг амри билан у зотнинг таналаридан ушбу қоннинг чиқариб ташланишига келсак, бу билан Аллоҳ таоло Пайғамбар алайҳиссаломнинг шайтон васвасасидан бутунлай холи эканликларини кўрсатиб қўйишни ирода қилган. Валлоҳу аълам».\nУчинчи ҳикмат. Шайх Абу Муҳаммад ибн Абу Жамра айтади: «Аллоҳ таоло Пайғамбар алайҳиссаломнинг кўкракларидан шайтоний насибани олдириб ташламай туриб ҳам у зотнинг қалбларини иймон ва ҳикматга тўлдириб қўйишга қодир эди. Лекин шунга қарамай, кўкраклари ёрилишидан Аллоҳ таолога бўлган ишончлари янада зиёда бўлиши мақсад қилинган. Қолаверса, Расулуллоҳ соллаллоҳу алайҳи васалламнинг бундай оғир ҳолатни бошдан кечиришлари келажакдаги машаққатли синовларга бардошли бўлишга замин яратган».\nТўртинчи ҳикмат. Ҳофиз Ибн Ҳажар Асқалоний раҳимаҳуллоҳ кўкрак ёрилиши ҳодисасининг бир неча марта юз берганини шундай изоҳлайди: «Биринчи, учинчи ва тўртинчи марта кўкрак ёрилишининг ҳам ўзига хос ҳикмати бор. Биринчи марта содир бўлишида Расулуллоҳ соллаллоҳу алайҳи васаллам ёшлик чоғларида шайтондан муҳофаза қилиниб, комил ва бенуқсон ҳолда вояга етишлари назарда тутилган. Учинчиси рисолат келган пайтда бўлиб, бундан ваҳийни пок қалбга жо қилиш орқали Пайғамбар алайҳиссаломнинг ҳурматга лойиқ эканликларини билдириш кўзда тутилган. Тўртинчиси эса Расулуллоҳ соллаллоҳу алайҳи васаллам Меърож кечаси осмонга кўтарилишларидан олдин содир бўлган. Бундан Аллоҳ таоло билан мулоқот қилишга тайёр бўлишлари мақсад қилинган».\nҲофизи Шомий айтади: «Мендан Расулуллоҳ соллаллоҳу алайҳи васалламнинг муборак кўкраклари иккинчи марта ёрилганининг ҳикмати ҳақида сўрашганида: «Cаккиз-ўн ёш тамйиз-таклиф ёши ҳисобланарди. Одамларда айб деб саналадиган ҳар қандай қабиҳ ва гуноҳ ишлардан сақлаш мақсадида қалблари ёрилиб покиза қилинган бўлса, ажаб эмас», дея жавоб бердим. Ҳақиқатини Аллоҳ таоло билувчироқдир».\nҲофиз Ибн Ҳажар Асқалоний раҳимаҳуллоҳ кўкрак ёрилиши воқеасининг учинчи марта содир бўлиши ҳақида яна шундай дейди: «Ҳар бир иш учинчи марта бажарилишида тўлиқ бўлгани каби, «Кўкрак ёрилиши» воқеаси ҳам тўлиқ бўлиши учун учинчи марта содир бўлган. Бундан Пайғамбаримиз алайҳиссаломнинг ҳар бир ишни уч марта бажариш суннатлари эътиборга олинган бўлса ажаб эмас».\n«Кўкрак ёрилиши» воқеасининг қайта-қайта содир этилганини таҳоратли кишининг намоз учун яна янгидан таҳорат қилишига ҳам ўхшатса бўлади.\nУшбу ояти каримадаги «шиорлар» сўзининг араб тилидаги шакли «شعائر» – «шаъоир» бўлиб, унинг луғавий маъноси «белгилар», «аломатлар»дир. Истилоҳда эса жумла маъносининг оқимига қараб, «Каъбатуллоҳ», «ҳаж амаллари», «қурбонлик қилинадиган ҳайвонлар», «Аллоҳнинг буйруқлари» ёки «Аллоҳнинг қайтариқлари» деган маъноларда ишлатилади. Расулуллоҳ соллаллоҳу алайҳи васалламнинг қалблари ёрилиши ҳодисаси ҳам Аллоҳ таолонинг нишоналаридан бири ҳисобланади. Шу эътибордан Пайғамбар алайҳиссаломнинг умматларидан «шаққус содр» воқеасига иймон келтириш, бу воқеа хусусида билиб-билмасдан ҳар хил ножўя сўзларни сўзламаслик талаб қилинади.\nБешинчи ҳикмат. Суҳайлий раҳимаҳуллоҳ айтади: «Расулуллоҳ соллаллоҳу алайҳи васалламнинг қалблари айнан олтин жомда ювилганига сабаб, эҳтимол, олтиндан қасд қилинган маънога муносиб бўлиши назарда тутилган бўлса керак. Чунки араб тилида – «заҳабун» лафзи «олтин» маъносини билдиради. Бу калима араб тилидаги «кетказиш», «кетиш» маъносини англатадиган «ذَهَابٌ» – «заҳобун» ўзагидан олинган. Шундан кўриниб турибдики, Аллоҳ таоло бу олтин жом билан Пайғамбар алайҳиссаломдан ёмонликларни кетказишни ҳамда ул зотни том маънода поклашни истади. Ҳақиқатда ҳам, таркиби ва хусусиятларига кўра олтин барча ашёлар ичида тоза ва мусаффо эканини кўриш мумкин».\nОлтинчи ҳикмат. Ибн Абу Жамра раҳимаҳуллоҳ айтади: «Пайғамбар алайҳиссаломнинг қалблари жаннатдан алоҳида сув олиб келиб ювилмади, балки ердан чиқадиган замзам суви билан ювилди. Чунки замзам сувининг асл келиб чиқиши жаннатдан бўлган ва у кейинчалик ер юзида қарор топган. Бу сув ер юзида қолгани учун Расулуллоҳ соллаллоҳу алайҳи васалламнинг баракалари ҳам ер юзида қолиши ирода қилинган».\nБошқа бир олим айтади: «Замзам суви Исмоил алайҳиссаломга ато қилинган бўлиб, у киши замзам сувига ва муборак қадамжонинг соҳиби бўлишдек улкан шарафга эга эдилар. Кейинчалик бундай шарафга эгалик қилиш у зотнинг авлодларидан Муҳаммад соллаллоҳу алайҳи васалламга насиб этди. Пайғамбар алайҳиссалом ёшлик чоғларидан замзам сувини ичиб вояга етдилар. Қалблари ва ҳаттоки бутун таналари бу сувга тўлалигича қонган эди. Шунга қарамай, қалблари замзам суви билан ювилишида Исмоил алайҳиссаломдан мерос бўлиб қолган шарафга фақат Расулуллоҳ соллаллоҳу алайҳи васаллам лойиқ кўрилганларига ишора бор. Ҳақиқатда ҳам, Расулуллоҳ соллаллоҳу алайҳи васаллам Макка фатҳидан кейин бу шарафга тўлиқ эгалик қилганлар».\nЕттинчи ҳикмат. Расулуллоҳ соллаллоҳу алайҳи васалламнинг қалблари ерни покловчи, шифо манбаи ҳисобланмиш қор суви билан ювилганлиги ҳақида ҳам ривоятлар бор. Пайғамбар алайҳиссаломнинг қалблари қор суви билан ювилиши ул зотнинг хотиржам бўлишлари ва қалблари таскин топишини билдиради. Баъзи ривоятларда келишича, Расулуллоҳ соллаллоҳу алайҳи васалламнинг қалблари олтин жомда жаннат суви билан ювилган. Бундан Расулуллоҳ соллаллоҳу алайҳи васаллам жаннатнинг хушбўй ҳидидан баҳраманд бўлишлари, завқини туйишлари ҳамда дунёдаги энг зоҳид инсон ва башариятни жаннатга даъват этишга энг иштиёқли киши бўлишлари кўзда тутилган. Ислом тарихидан маълумки, Пайғамбар алайҳиссаломнинг шаънларини ерга уриш ниятида нолойиқ гап-сўзларни тўқиб чиқарадиган кўп душманлари бўлган. Аллоҳ таоло ул зотда хафа бўлиш, сиқилиш ва нолойиқ гап-сўзлардан аччиқланиш каби хусусиятлар бўлмаслигини истади, олижаноблик ва бағрикенглик хислати билан зийнатланиб, гина, адоват, ҳасад каби иллатлардан йироқ бўлсин деб, қалбларини жаннат суви билан ювдирди.\nШунинг учун ҳам у зот соллаллоҳу алайҳи васалламнинг қалблари бир неча марта ювилиб, мусаффо ҳолга келтирилди. Натижада қалблари шундай ҳолатга келдики, мушриклар у зотга ҳар қанча азият берсалар ҳам, уларни кечириб юбордилар. Ҳатто Уҳуд куни бошлари ёрилиб, тишлари синганда ҳам: «Аллоҳим, қавмимни мағфират қил, чунки улар нима қилаётганларини билмаяптилар», деб дуо қилдилар.\nСаккизинчи ҳикмат. «Ҳикмат» сўзининг қандай маънони ифодалаши ҳақида олимлар турлича фикр билдиришган. Баъзи олимлар: «Ҳикмат – бу Аллоҳ таолони таниш, ақлу заковатли, фаросатли бўлиш, нафсни тарбиялаш, ҳақни рўёбга чиқариш ва унинг зиддига иш қилишдан тийилишни қамраб олган илмдир», дейишган.\nБаъзан Қуръонга нисбатан ҳам «Ҳикмат» атамаси қўлланади. Чунки Қуръон барча ҳикматни ўзида жамлаган Китобдир. Гоҳида пайғамбарлик ҳам ҳикмат деб аталади. Баъзида эса «ҳикмат» сўзи фақат илм-маърифатга нисбатан қўлланилади. Ҳофиз Ибн Ҳажар Асқалоний айтади: «Бу хусусда келтирилган таърифларнинг энг саҳиҳи (тўғрироғи) шуки, ҳикмат бир нарсани ўз ўрнига қўймоқ ёки Аллоҳ таолонинг Китобини тўғри фаҳмламоқдир».\nСаййид Али Ҳабаший Пайғамбар алайҳиссаломнинг кўкраклари ёрилиши ва ундан шайтоний доғнинг олиб ташланиш ҳодисаси ҳақида шундай деган: «Фаришталар ул зотнинг қалбларидан зарарли нарсани олиб ташламадилар, балки ул зотдаги мавжуд поклик устига яна қўшимча покликни зиёда қилдилар».\nКитоб муаллифи Саййид Муҳаммад Ҳасаний айтади: «Шу ўринда «Кўкрак ёрилиши» воқеаси ҳақида шахсий фикримни айтиб ўтмоқчиман. Саййидимиз Расулуллоҳ соллаллоҳу алайҳи васалламнинг қалблари раҳматга тўла эди. Бу ҳақда Аллоҳ таоло шундай марҳамат қилган:\n«(Эй Муҳaммaд,) Биз сизни (бутун) oлaмлaргa aйни рaҳмaт қилиб юбoргaнмиз» (Анбиё сураси, 107-оят).\nРасулуллоҳ соллаллоҳу алайҳи васалламнинг раҳматлари барча нарсани қамраб олади. Чунки ул зотнинг раҳматларининг манбаи Аллоҳ таолонинг барча махлуқотларини қамраб олувчи комил раҳмат эди. Лекин Аллоҳ таоло саноқли кишиларнигина (яъни шайтонни, унинг гумашталарию дўстларини ҳамда тақдирига бадбахтлик битилганларни) ўз раҳматидан маҳрум этди. Шундай экан, улар учун Пайғамбар алайҳиссаломнинг кенг қамровли раҳматларидан ҳам ҳеч қандай насиба йўқдир. Мана шу эътибордан олиб қаралганда, Пайғамбар алайҳиссалом кўкракларининг ёрилиши ва ундан шайтоний насибанинг олиб ташланишини шайтоннинг Пайғамбаримиз алайҳиссаломнинг раҳматларидан бенасиб қолиши деб ҳам тушуниш мумкин. Валлоҳу аълам».\n(Ушбу мавзу ниҳоясида ҳурматли ўқувчиларимизга бир нарсани таъкидлаб ўтишни лозим топдик. Пайғамбар алайҳиссаломнинг кўкраклари ёрилиши неча бор содир бўлгани ҳақида уламолар турлича фикр билдиришган. Баъзи уламолар тўрт марта содир бўлган деса, бошқа уламолар ушбу ҳодисанинг уч марта содир бўлганини таъкидлашади. Бу борада янада чуқурроқ изланган уламоларимиз «Пайғамбар алайҳиссаломнинг кўкраклари икки марта ёрилган», деган фикрни илгари суришади. Биз ҳам шу фикрга қўшилсак-да, илмий омонатга риоя қилиб, муаллиф раҳимаҳуллоҳ келтирган маълумотларни ўзгартирмаган ҳолда ўқувчиларга тақдим этиш учун кўкрак ёрилишининг учинчи ва тўртинчи бор содир бўлгани ҳақидаги маълумотларни ҳам келтирдик).


БМТ: Гаитида "Мэттью" бўрони қурбонлари сони борган сари ошиб боради\n10:27 / 12.10.2016\nБМТнинг тахминича, Гаитида "Мэттью" бўрони қурбонлари ва унинг оқибатлари сони борган сари ошиб боради. Бу ҳақда БМТнинг Гаитидаги миссияси раҳбари Сандра Оноре маълум қилди.\nБМТнинг гуманитар масалаларни муворфиқлаштириш бошқармасининг охирги маълумотларига кўра, Гаитида бўрондан деярли 400 киши ҳалок бўлган. "Бу миқдор ошиб борса керак, 60 мингдан кўпроқ одам эвакуация қилинган ва вақтинчалик бошпанага жойлаштирилганлар", деб айтди Оноре БМТ Хавфсизлик кенгашининг Гаитидаги вазиятга бағишланган мажлисида.\nОноре Гаитидаги бир қатор ҳудудларга ташрифидан кейин табиий офат мамлакатнинг жанубий ҳудудларига катта зиён етказгани, кўприк ва йўлларни барбод қилгани, бутун қишлоқларни сув остига ғарқ қилгани, 80 фоиз қишлоқ хўжалик экинлари ва чорвани ювиб кетганини маълум қилди.\nУнинг айтишича, инфратузилма, жумладан канализациянинг вайрон бўлиши диарея ва вабо билан касалланиш ҳолатлари кўпайишига олиб келган. "Вабодан юзлаб касалланиш ҳолатлари қайд этилган, биринчи қурбонлар ҳам бўлди", деб айтди Оноре. Шу туфайли у БМТ миссияси сувни тозалаш тизимларини тақдим қилаётганини ва устуворлик инфратузилма ва канализация тизимларини тиклаш ишларига қаратилганини маълум қилди.\nБМТ вакилининг таъкидлашича, Гаити ҳукуматининг баҳолашича, мамлакатнинг 2,8 млн кишиси ушбу табиий офатдан азият чеккан.\n10 октябрда БМТ бўроннинг вайронакор оқибатларини бартараф этиш учун гуманитар ташкилотлар фаолиятини зудлик билан молиялаштириш зарурлигини эълон қилди. БМТ ва унинг ҳамкорларига Гаити аҳолисига ёрдам бериш ва табиий офат оқибатларини енгиш учун 119 млн доллар зарур.\nГаити "Мэттью" бўрони


Ўзбекистон қишлоқларида қурилаётган янги турдаги уйларга 136 млн доллар сарфланади - Bugun.uz\nЎзбекистон қишлоқларида қурилаётган янги турдаги уйларга 136 млн доллар сарфланади\n13:20 | 09-12-2021\nТошкентда 9 декабрь куни бўлиб ўтган «Ўзбекистон қишлоқ ҳудудларида энергия самарадорлиги юқори бўлган уй-жойларни қуришга ёрдам» лойиҳаси доирасидаги бизнес форумда лойиҳа менежери Ибрагимов Темур қишлоқларда қурилаётган ушбу уй-жойлар лойиҳасининг умумий қиймати 136 миллион 665 минг 99 АҚШ доллари экани маълум қилинди. Бу ҳақда «Bugun.uz» мухбири хабар берди.\nМаълум қилинишича, лойиҳанинг асосий мақсади қишлоқларда яшовчи аҳолини сифатли ва ҳамёнбоп, шу билан бирга, атроф-муҳитга зарари йўқ уй-жой билан таъмилашдир. Лойиҳа Ўзбекистоннинг 2017–2021 йиллардаги ривожланиш тамойилларининг тўртинчи йўналиши бўйича ишга туширилган.\nЛойиҳага жалб қилинган маблағ қуйидаги манбалардан олиниши келтириб ўтилди:\nГлобал экологик фонд (ГЕФ) — 6 миллион доллар;\nБМТ Тараққиёт лойиҳаси — 300 минг доллар;\nҳукумат (Қурилиш вазирлиги) — 32 миллион 825 минг 594 доллар;\nипотека кредитлари — 97 миллион 39 минг 505 доллар.\nҚайд этилишича, ҳозирда 800 та уй хўжалиги (3200 киши) қуйи углеродли хонадонлар сифатида молиялаштирилган. Уларга махсус банк хизмати (яшил ипотека) кўрсатилган. Лойиҳага Европа тараққиёт банки, Осиё тараққиёт банки ва Ислом тараққиёт банки каби молиявий ҳамда бошқа турдаги халқро ташкилотлар ҳамкорлик қилмоқда.\nАввалроқ Шавкат Мирзиёев аҳолини уй-жой билан таъминлаш масалалари бўйича йиғилиш ўткагани хабар қилинганди. Шунингдек, Ўзбекистонда муҳтож хотин-қизларни уй-жой билан таъминлаш тартиби белгиланганди.


Газетанинг янги сонида ўқинг! – Сурхон тонги\nБош саҳифа / Жамият / Газетанинг янги сонида ўқинг!\nСентябр 4, 2020\tЖамият Изоҳ қолдириш 599 Кўрилди\n“Сурхон тонги” газетасининг 2020 йил 4 сентябрдаги сонида мушоҳадага чорловчи, долзарб ҳамда Сизни қизиқтирган мавзудаги мақолалар нашр этилган:\n🗞 “Жилаганинг бу душманлар билама?!”\n🗞 “Водийга велосипед билан”\n🗞 “Ҳамма қилди, демак…”\n🗞 “Диққат, расман!”\n🗞 “Ёнингдан оққан сувнинг…”\n🗞 “Меҳмонжонлардан айланай…”\n🗞 “Буюртмачи ноҳақмиди..?”\n🗞 “Биз билмаган ҳақиқатлар”\nШунингдек, “Сурхон тонги” ижодкорлари томонидан тайёрланган хабар ва янгиликларни газетанинг ижтимоий тармоқлардаги саҳифаларида ҳам ўқишингиз мумкин.\nОлдинги Газетанинг янги сонини ўқинг!\nКейинги Журналистлар Сурхондарёдаги корхоналар фаолияти билан танишди\n10 минг тонна Шеробод анори қайта ишланади\nМактубларда ҳаёт акси\nЭл қурган иморат


Ўзбекистон 113 28.06.2019 17:52:01\nЎзбекистон Республикаси Адлия вазири Р. Давлетов бошчилигидаги делегациянинг Буюк Британияга амалий ташрифи доирасида 28 июнь куни Буюк Британия бизнес ҳамжамияти учун “Хорижий инвестицияларни жалб қилиш соҳасида Ўзбекистон қонунчилигини такомиллаштириш” мавзусида давра суҳбати бўлиб ўтди. Унда адлия вазири асосий маърузачи сифатида иштирок этди. Бу ҳақда Адлия вазирлигининг Жамоатчилик билан алоқалар бўлими хабар берди.\nХабарда айтилишича, тадбирда Буюк Британиянинг Европа, Осиё, Африка ва Америкада ўз фаолиятини юритаётган етакчи юридик, инвестициявий, банк-молия доираларининг 70 нафардан зиёд вакили иштирок этган. Унда шунингдек, Ўзбекистоннинг Буюк Британиядаги фавқулодда ва мухтор элчиси Алишер Шайхов ва Британия-Ўзбекистон жамияти раиси Луи Скайнер ҳам қатнашган.\nДавра суҳбатида Р.Давлетов иштирокчиларни мамлакатимизнинг инвестициявий салоҳияти, инвестиция муҳитини тубдан яхшилаш мақсадида юртимизда амалга оширилаётган ўзгаришлар билан таништирган.\nТақдимотда давлат бошқаруви соҳаси, суд-ҳуқуқ, солиқ ва божхона тизимларидаги ҳамда бизнесдаги регулятор функциялар, ортиқча бюрократик таомиллар ва талаблар бўйича амалга оширилаётган ислоҳотларга алоҳида эътибор қаратилган.\nЕр участкаларини хусусийлаштириш жараёнлари, эркин иқтисодий зоналар фаолияти, хорижий сармоядорларга тақдим этилаётган имтиёз ва преференциялар тўғрисидаги маълумотлар тадбир иштирокчиларида катта қизиқиш уйғотган.\nШунингдек, Р.Давлетов Адлия вазирлиги томонидан бизнес процедураларни соддалаштириш бўйича халқаро илғор тажрибани ўрганишга алоҳида эътибор қаратилаётганини, жумладан Адлия вазирлиги ҳузуридаги Давлат хизматлари агентлиги фаолиятига Буюк Британиянинг Companies House тажрибаси жорий этилганини қайд этган.\nТадбир доирасида Ўзбекистон Республикаси Адлия вазирлиги ва «Fieldfisher» ҳамда «Gateley Plc» халқаро юридик компанияси ўртасида ўзаро англашув Меморандумлари имзоланди. Ушбу ҳужжатлар Адлия вазирлиги ва мамлакатимизнинг турли вазирлик ва идоралари ходимларининг касбий малакасини ошириш мақсадида тренинглар ташкил этиш, ўқув тадбирларига компания мутахасисларини жалб этиш, компания офисларида стажировка ўташ, шунингдек, Ўзбекистонда инглиз ҳуқуқини жорий этиш ва ривожлантириш учун уларнинг мутахассисларини жалб қилиш орқали ҳамкорликни йўлга қўйишни кўзда тутади.\nАдлия Буюк Британия мемарандум\nБуюк Британия Ўзбекистонга киритилган инвестиция ҳажми бўйича 5-ўринни эгаллади\nПольша ҳам рекорд ортидан қувмоқдами? Мамлакатда дунёнинг энг чуқур сув ҳавзаси очилади\nБуюк Британия ЕИ таркибида қолади...ми?\nОАВ: чўчқа гўштидан тайёрланган маҳсулотларда саратонга олиб келувчи саноқсиз кимёвий моддалар аниқланди


Грузия табиатининг вертолётдан олинган суратлари » Скачать музыку бесплатно новинки музыки 2016-2017\nМен Грузиялик сураткашман, деярли барча нарсаларнинг суратини олганман, бироқ кенг далаларни суратга олишни айниқса жуда ёқтираман. Тушетияга саёҳат қилдим. Бу Грузиядаги ягона маданият ва табиятга эга бўлган энг машҳур ҳудудлардан биридир. Одатда тушлар қўй боқувчи чорвадорлардир. Тушетиянинг гауда пишлоғи ва юқори сифатга эга бўлган жуни машҳур бўлиб, у Европага экспорт қилинади. Мазкур суратларни олиш жуда мушкул эди, вертолёт ойнасини очишга мажбур бўлдим ва бутунлай музлаб қолдим, бироқ натижа менга жуда ёқди. Manba: xabardor.uz


Хитой Халқ (Марказий) банки миллий валюта – юаннинг АҚШ долларига нисбатан курсини 0,05 фоизга мустаҳкамлади. Бу 2016 йил май ойидан бери илк маротаба амалга оширилмоқда. Халқ банки маълумотлари шундай дейишга асос бўлмоқда, деб хабар қилади РИА Новости.\nМБ 11 сентябрь куни юаннинг долларга нисбатан алмаштириш курсини 6,4997 пунктда тўхтатди. Бу ўтган ҳафта жума кунида қайд этилган фиксингдан 35 пункт пастдир. Ўшанда юань курси 6,5032 ни ташкил этган эди. Хитой МБ 11 та савдо сессияси давомида миллий валюта курсини мустаҳкамламоқда.\nХХР бош вазири Ли Кэцян йил бошида айтганидек, Хитой ташқи савдога туртки бериш учун юанни девальвация (қадрсизланиши) қилишга интилмайди.\nХХР доллар юань Халқ банки Ли Кэцян


ҲТ:Таҳқирнинг ҳам чегараси бор\nҲизбут-Таҳрир ўзбек муслималарининг аянчли турмушидан жамоатчиликни огоҳ этиш ниятида аëллар ҳамдардлигини сафарбар қилмоқчи.\nҲизбут-Таҳрир ташкилотининг аëллар қаноти Лондондаги Ўзбекистон элчихонаси олдида муслималарнинг қамоқда таҳқирланаётганига қарши норозилик намойиши ўтказмоқчи.\nТашкилот вакили Тожи Мустафонинг Озодлик мухбирига айтишича, Ўзбекистонда исломий экстремизмда айбланиб, ҳибсга олинган 28 нафар муслима аёлнинг таҳқирланиши¸ Ҳизбут-Таҳрир ташкилоти норозилигига сабаб бўлган.\n- Бизга маълум бўлишича, ҳибс этилган 28 аёлга айбларни бўйниларига қўйиш учун “Сизларни порнографик фильмга суратга оламиз” деб, пўписа қилишган.\nБу Каримов режимининг мусулмонларга қарши олиб бораётган зўравон сиёсати шу каби ваҳший даражага етганини кўрсатади, - дейди Лондондаги Ҳизбут-Таҳрир ташкилоти вакили Тожи Мустафо.\nБританиядаги Ҳизбут-Таҳрир партиясининг аёллар халқаси вакили доктор Назрин Навознинг айтишича, шанба куни Ўзбекистон элчихонаси олдида бўладиган намойишда юздан зиёд муслиманинг қатнашиши кутилмоқда.\n- Биз Ўзбекистон ҳукуматининг бу шармандали қилмишига қарши норозилик намойишига юздан ортиқ аёлни тўплаш ниятидамиз.\nБизнинг мақсадимиз Ўзбекистон ҳукуматининг муслималарни ҳибсга олиб, уларни айбига иқрор қилдириш учун энг пасткаш усулларни қўллаётгани, уларни порнографик фильмларга суратга олаётганини Британия жамоатчилигига кўрсатишдир, - дейди доктор Назрин Навоз.\nНоябр ойида 28 нафар тошкентлик аёлнинг Ҳизбут-Таҳрир фирқасига алоқадорликда айбланиб ҳибсга олингани ва таҳқирлангани ҳақида Инсон ҳуқуқлари ташаббус гуруҳи раҳбари Суръат Икромов Озодлик радиосига маълум қилган эди.\n- Шу аëлларни ҳибсга олиб¸ ноқонуний тарзда сўроқ қилишаяпти. Тергов органлари уларнинг Ҳизбут-Таҳрирга аъзо эканлигига исбот топмоқчи.\nМисол учун бизга мурожаат қилган Назокат исмли аëлни сўроқ қилишган¸ қўрқитишган.\n22 ëшли Шаҳло Султоновани олиб кетишган. Уни милиция ходимлари 34 соат давомида шаҳар ИИБда ушлаб туришиб¸ қийноқлар ўтказишганлиги ва сўроқ қилишгани маълум.\nОлдинроқ 12 ноябрда унинг онаси Севара Султоновани ҳибсга олишган. Ҳозир у Тошкент шаҳар ИИБнинг ертўласида сўроқ қилинаяпти¸ деган эди Суръат Икромов.\nЎзбекистон ҳукумати Ҳизбут-Таҳрир гуруҳини экстремизмда айблаб келади.\nҲизбут-Таҳрир маӄсади Марказий Осиё, хусусан Фарғона водийсида халифаликни барпо этиш эканини очиқ баëн қилиб келади. Айни вақтда у ўз мақсадига зўравонликсиз, тинч йўл билан эришиш йўлини танлаганини таъкидлайди.\n- Ҳизбут-Таҳрир зўравонликсиз исломий фирқа эканини бутун дунё билади. Биз фикрга қарши фикр билан, ғояга қарши ғоя билан курашамиз.\nКаримов ҳукумати эса фикрга қарши ҳибсга олишлар ва зўравонлик билан жавоб қилиб келмоқда.\nВа ниҳоят ҳукуматнинг пасткашлиги шу даражага бориб кетдики, бу ҳукумат муслималарни порнографик фильмга суратга олиш билан қўрқита бошлади, - дейди Лондондаги Ҳизбут-Таҳрир партиясининг аёллар халқаси вакили доктор Назрин Навоз.\nНавбат яна аëлларга келди